SK Úradný vestník Európskej únie C 14/35

Ôsma výročná správa o vykonávaní jednotnej akcie Rady z 12. júla 2002 o príspevku Európskej únie k boju proti destabilizačnému akumulovaniu a rozširovaniu ručných zbraní a ľahkých zbraní (2002/589/SZBP)

2010/C 14/02

ÚVOD

EÚ v roku 2008 naďalej presadzovala otázku ručných a ľahkých zbraní na všetkých multilaterálnych fórach a vo svojom politickom dialógu s tretími krajinami, a to aj počas úspešného bienálneho stretnutia štátov, ktoré sa zúčastňujú na akčnom programe OSN z roku 2001 na predchádzanie, potlačovanie a odstraňovanie nedovoleného obchodovania s RĽZ, 14. až 18. júla 2008 v New Yorku. EÚ s potešením uvítala skutočnosť, že výsledkom uvedeného bienálneho stretnutia štátov bolo prijatie zásadnej správy, ktorej obsah skutočne zabezpečuje skvalitnenie a posilnenie vykonávania akčného programu OSN. Rada Európskej únie v roku 2008 taktiež dosiahla dohodu o začlenení prvku RĽZ do dohôd medzi EÚ a tretími krajinami a o referenčnom texte. EÚ naďalej výrazne podporovala pokrok v oblasti posilňovania kontrol transferov RĽZ a ich munície. V roku 2008 oslávila desiate výročie Kódexu správania EÚ pri vývoze zbraní, ktorý k uvedenému cieľu významne prispel.

EÚ naďalej poskytovala tretím štátom pomoc v boji proti destabilizačnému hromadeniu RĽZ, a to aj vykonávaním niekoľkých jednotných akcií a prostredníctvom projektov podporovaných jednotlivými členskými štátmi.

Európska komisia (EK) v rámci svojej politiky spolupráce a rozvoja naďalej zohrávala významnú úlohu pri vykonávaní stratégie Európskej únie v oblasti ručných a ľahkých zbraní. EK v roku 2008 pokračovala vo svojej činnosti v oblasti RĽZ prostredníctvom svojich geografických, ako aj tematických nástrojov.

Európska rada 15. a 16. decembra 2005 prijala stratégiu EÚ na boj proti nedovolenému hromadeniu ľahkých a ručných zbraní a ich munície a nedovolenému obchodovaniu s nimi. Tento dokument zdôrazňuje potrebu jednotnej politiky EÚ v oblasti bezpečnosti a rozvoja pri plnom využití prostriedkov, ktoré má EÚ k dispozícii na multilaterálnej a regionálnej úrovni, v rámci Európskej únie a prostredníctvom svojich vonkajších vzťahov. Slúži ako politické usmernenie pre činnosť EÚ v tejto oblasti prostredníctvom rôznych dostupných nástrojov, ako aj pre jej členské štáty.

Táto správa je rozdelená do troch častí:

— časť I sa venuje úsiliu členských štátov zameranému na riešenie problémov týkajúcich sa ručných a ľahkých zbraní,

— časť II sa zaoberá snahami súvisiacimi s medzinárodným vykonávaním,

— časť III sa venuje účasti na práci medzinárodných organizácií a regionálnych usporiadaní v oblasti konvenčných zbraní, najmä ručných a ľahkých zbraní,

— príloha obsahuje zoznam koordinačných stredísk pre oblasť RĽZ.

Správa sa týka jednotnej akcie Rady 2002/589/SZBP, ako aj programu EÚ na predchádzanie a potláčanie nedovoleného obchodovania s konvenčnými zbraňami, ktorý Rada prijala 26. júna 1997. Zameriava sa na činnosti uskutočnené počas roku 2008.

I. NÁRODNÉ ÚSILIE O VYKONÁVANIE AKCIE V ROKU 2008

I.A. Spolupráca, koordinácia a výmena informácií medzi administratívnymi orgánmi a orgánmi presadzovania práva

Nižšie sa uvádzajú doteraz poskytnuté príspevky členských štátov EÚ o ich úsilí o zlepšenie spolupráce medzi administratívnymi orgánmi a orgánmi presadzovania práva v roku 2008:

RAKÚSKO

Rakúsko ďalej rozvíjalo spoluprácu, koordináciu a výmenu informácií medzi administratívnymi orgánmi a orgánmi presadzovania práva. V roku 2008 sa uskutočnili stretnutia medzi ministerstvom európskych a medzinárodných záležitostí, ministerstvom vnútra, ministerstvom hospodárstva a práce a ministerstvom obrany.

BULHARSKO

Bulharsko ďalej rozvíjalo medziinštitucionálnu spoluprácu, koordináciu a výmenu informácií s cieľom potláčať hromadenie a šírenie RĽZ a predchádzať nedovolenému obchodovaniu s nimi.

DÁNSKO

Dánske ministerstvo spravodlivosti spravuje dánske právne predpisy v oblasti zbraní a výbušnín, ktoré zahŕňajú aj predpisy o ručných a ľahkých zbraniach.

Podľa ustanovení dánskych právnych predpisov týkajúcich sa zbraní a výbušnín, zbrane a munícia sa nesmú dovážať, vyrábať, nadobúdať, vlastniť alebo nosiť bez licencie vydanej ministerstvom spravodlivosti alebo osobou, ktorú ministerstvo poverilo vydávaním takýchto licencií.

Právne predpisy tiež stanovujú, že bez osobitnej licencie ministerstva spravodlivosti sa nesmú vyvážať žiadne zbrane ani výbušniny vrátane munície. Toto ustanovenie zahŕňa aj ručné a ľahké zbrane.

Ministerstvo spravodlivosti poverilo miestne policajné okrsky vydávaním niektorých z uvedených licencií, pokiaľ ide o ručné a ľahké zbrane (držba strelných zbraní atď.).

Databázy a registre

Dánska polícia zriadila centrálnu elektronickú databázu (policajný register zbraní), v ktorej sú registrované všetky osoby s licenciou na držbu strelných zbraní na základe obdržaných žiadostí o licenciu na strelné zbrane a na základe registrácií nákupov pušiek s hladkým vývrtom atď. Register obsahuje aj informácie o stratených a ukradnutých zbraniach.

Policajný register zbraní obsahuje všetky relevantné informácie vrátane kategórie a typu zbrane, výroby, modelu, označenia (číslo), kalibru a osobitných charakteristík. Každá zbraň je zaregistrovaná pod osobitným identifikačným číslom. Ak výrobca zbraň neoznačil, polícia môže nariadiť, aby bola označená identifikačným číslom. Register tiež obsahuje historické informácie, vďaka ktorým je možné vyhľadať informácie o predchádzajúcich majiteľoch zbraní.

Informácie o stratených strelných zbraniach a pod. sa nahlasujú aj do schengenského informačného systému (SIS).

Všetky zbrojné kluby a združenia v Dánsku musia navyše viesť vlastný register zbraní, ktorý musí obsahovať informácie o všetkých strelných zbraniach, ktoré patria im a ich členom.

ESTÓNSKO

Policajné prefektúry každoročne organizujú kampane o likvidácii nedovolene držaných zbraní a munície občanov. Cieľom týchto kampaní je znížiť objem nedovolene držaných zbraní a munície a zvýšiť bezpečnosť spoločnosti. Všetky vyzbierané a zaistené zbrane sa likvidujú.

NEMECKO

Hrozba pre mier, bezpečnosť a rozvoj, ktorú predstavuje destabilizačné hromadenie a rozširovanie ručných a ľahkých zbraní a ich munície, aj naďalej vyvoláva vážne obavy. Nemecko je odhodlané presadzovať komplexný prístup k boju proti destabilizačnému hromadeniu a rozširovaniu ručných a ľahkých zbraní a ich munície a prispieť k ukončeniu tohto fenoménu. Nemecko sa ako členský štát Európskej únie pri dosahovaní týchto cieľov riadi stratégiou EÚ na boj proti nedovolenému hromadeniu RĽZ a ich munície a nedovolenému obchodovaniu s nimi, ktorú prijala Európska rada na svojom zasadnutí 15. – 16. decembra 2005.

Spolkové ministerstvo zahraničných vecí organizovalo pravidelné stretnutia národnej koordinačnej skupiny pre otázky RĽZ. Na týchto stretnutiach sa stretávajú odborníci na zbrane a kontrolu vývozu z ministerstiev, úradov verejnej správy, jednotiek na kontrolu a overovanie vojenských zbraní, mimovládnych organizácií a z priemyslu s cieľom riešiť otázky súvisiace s ručnými a ľahkými zbraňami vrátane ich munície. Skupina rokuje okrem iného o nemeckej politike v oblasti RĽZ na medzinárodných a regionálnych fórach, multilaterálnej a bilaterálnej pomoci, ako aj o vykonávaní vnútroštátnych, regionálnych a globálnych ustanovení a nariadení. Stretnutiam predsedá zástupca spolkového ministerstva zahraničných vecí.

Realizovali sa rôzne iniciatívy v oblasti spolupráce medzi administratívnymi orgánmi a orgánmi presadzovania práva na vnútroštátnej úrovni. Tieto iniciatívy sa týkali nových právnych predpisov, ale aj preskúmania uplatňovania existujúcich právnych predpisov. Ich pravidelnou súčasťou boli programy odbornej prípravy.

GRÉCKO

Boj proti nedovolenému obchodovaniu s ručnými a ľahkými zbraňami je najvyššou prioritou ministerstva vnútra a policajného riaditeľstva Helénskej republiky. V záujme obmedzenia, ak nie odstránenia tohto fenoménu a zaistenia pocitu bezpečnosti občanov sa vynakladá všemožné úsilie. V roku 2008 bol v rámci boja proti trestnej činnosti stanovený cieľ zvýšiť počet zadržaných nedovolene zaistených a obchodovaných strelných zbraní (RĽZ), a to prostredníctvom osobitne cielených akčných plánov vykonávaných príslušnými policajnými úradmi. Úsilie zameriavame na dve oblasti:

1. kontrola všetkých štádií legálneho pohybu zbraní (dovoz, obchodovanie, držba a používanie);

2. posilnenie kontrol v spolupráci s ďalšími príslušnými úradmi na účely identifikácie a zaistenia nelegálne dovezených, obchodovaných, držaných a používaných ručných a ľahkých zbraní.

a) Opatrenia na kontrolu legálneho pohybu RĽZ

Náš úrad prevádzkuje elektronickú databázu, ktorá je národným ústredným orgánom pre výmenu informácií. Je schopná bezodkladne prijímať a odovzdávať informácie o všetkých legálne presunutých zbraniach a neustále sa aktualizuje v súvislosti so všetkými zmenami týkajúcimi sa vlastníctva týchto zbraní. Do tejto databázy sa ukladajú údaje o všetkých hľadaných zbraniach na účely ich zaistenia alebo použitia ako dôkazného materiálu v trestnom konaní a v prípade, že došlo k ich strate, odcudzeniu, nezákonnému odobratiu, nájdeniu, na účely ich identifikácie pri pátraní. V databáze sa nachádza história každej zbrane, od jej dovozu až po konečného legálneho držiteľa (register zbraní). Okrem toho zjednodušuje výmenu informácií o RĽZ s inými orgánmi v Grécku a zahraničí. Stanovili sme minimálny mesačný počet kontrol vo všetkých podnikoch, ktoré sú legálne činné v obchode so zbraňami. Tieto informácie sa overujú oproti informáciám uloženým v elektronickej databáze uchovávanej v našom úrade. Uplatniteľné ustanovenia zákona 2168/1993 a ministerské rozhodnutia v zmysle tohto zákona sa presne vykonávajú, keďže predstavujú základný legislatívny rámec, ktorým sa v Grécku problematika zbraní upravuje. Tento zákon sa harmonizoval so smernicou 91/477/EHS a so SCHENGENSKÝM dohovorom. V niektorých prípadoch ustanovuje aj prísnejšie pravidlá (článok 15 zákona 2168/1993 a článok 272 gréckeho trestného zákona v znení zmien a doplnení zákona 2928/2001). Legálny pohyb ručných a ľahkých zbraní v Grécku (dovoz, vývoz, obchod a tranzit) podlieha licencii vydanej príslušným úradom podľa ustanovení zákona 2168/1993.

Spolupráca s inými orgánmi presadzovania práva v Grécku (prístavná polícia, colná správa, úrad pre špeciálne kontroly) a vojenskými orgánmi je vynikajúca. Realizuje sa výmena informácií s príslušnými orgánmi krajiny pôvodu dovezených alebo presunutých zbraní.

b) Opatrenia na kontrolu nedovoleného obchodu so zbraňami

Keďže bilaterálna, regionálna a medzinárodná spolupráca je považovaná za mimoriadne dôležitú pre predchádzanie a potláčanie nedovoleného cezhraničného obchodovania so zbraňami, Grécko uzatvorilo so susediacimi krajinami nadnárodné dohody o policajnej spolupráci a podieľa sa na práci medzinárodných – regionálnych a bilaterálnych organizácií (jadransko-iónska iniciatíva, SECI – EUROPOL – INTERPOL).

Dopravné vozidlá a osoby vstupujúce do Grécka sa kontrolujú na určených miestach vstupu. Na účely predchádzania nedovolenému dovozu zbraní osobami, ktoré nedovolene vstupujú na grécke územie, prebiehajú na pozemných a morských hraniciach (v spolupráci so správou prístavov) neustále kontroly. Každý odhalený prípad sa podrobne vyšetruje v záujme identifikácie a rozbitia skupín organizovanej trestnej činnosti, ktoré sa môžu podieľať na nedovolenom obchodovaní so zbraňami. V spolupráci s miestnymi komunitami a orgánmi sa v oblastiach s veľkými problémami s obchodovaním, držbou a používaním zbraní prijímajú osobitné opatrenia.

Naši dôstojníci sa v kontexte zastúpenia Grécka v medzinárodných a regionálnych organizáciách a iniciatívach v roku 2008 a v tomto roku zúčastnili a zúčastňujú zasadnutí a seminárov venovaných otázke RĽZ. Pokiaľ ide o označovanie strelných zbraní, platí nasledujúce:

1. V Grécku okrem jedného štátneho podniku, ktorý vyrába zbrane pre potreby ministerstva obrany, neexistujú výrobcovia zbraní na obchodné účely.

2. Pokiaľ ide o určenie krajiny vyrábajúcej zbrane, Grécko v spolupráci s príslušnými orgánmi podporuje používanie systému označovania NATO STANAG 1059.

Prikladáme tabuľku obsahujúcu zoznam zbraní, ktoré policajné úrady Helénskej republiky zaistili buď ako tovar/prostriedky na páchanie trestnej činnosti, alebo ako nájdené zbrane.

Takéto zbrane predstavujú dôkazný materiál pre začaté trestné stíhanie a príslušné súdy rozhodnú o ich osude počas pojednávania každého prípadu v súlade s článkom 16 zákona 2168/1993.

Tabuľka zbraní a výbušnín, ktoré boli zaistené v Grécku v roku 2008:

165 pušiek

501 pištolí

134 revolverov

829 športových zbraní – zbraní typu Flober

Spolu 1 629

TALIANSKO

Od roku 2000 minimálne jedenkrát ročne zasadá technická pracovná skupina ad hoc pre ručné a ľahké zbrane, pričom týchto zasadnutí sa zúčastňujú aj zástupcovia príslušných ministerstiev, orgánov presadzovania práva a zdužení výrobcov. Skupina je vhodným fórom na diskusie o najrelevantnejších aspektoch otázky RĽZ vrátane najdôležitejších udalostí na vnútroštátnej a medzinárodnej úrovni.

V roku 2008 sa diskusie týkali najmä prípravy tretieho bienálneho stretnutia štátov, ktoré sa zúčastňujú na akčnom programe na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch a na vykonávanie mnohostranného nástroja na sledovanie. V dôsledku striktného prístupu talianskych právnych predpisov v oblasti výroby, označovania, dokumentácie, uskladňovania a transferu označila skupina úroveň vnútroštátneho vykonávania hlavných medzinárodných iniciatív zameraných na boj proti nedovolenému obchodovaniu s RĽZ za plne uspokojivú.

V roku 2008 talianske ozbrojené sily zlikvidovali na území Talianska 50 000 ručných a ľahkých zbraní, ktoré sa identifikovali ako nadbytočné.

ÍRSKO

Ako orgán vydávajúci licencie na vývoz vojenského materiálu a vybavenia s dvojakým použitím bolo ministerstvo pre podniky, obchod a zamestnanosť v roku 2008 iniciátorom prijatia zákona o kontrole vývozov. Týmto právnym predpisom sa novelizovalo írske právo v tejto oblasti a zaviedli kontroly sprostredkovania a technickej pomoci.

Ministerstvo zahraničných vecí sa v priebehu roka spojilo s ministerstvom dopravy s cieľom zabezpečiť plné povedomie o riziku leteckej prepravy nedovolených zbraní.

LITVA

V súvislosti s právnymi predpismi o ručných a ľahkých zbraniach (RĽZ) nedošlo v období nasledujúcom po správe týkajúcej sa roka 2007 k žiadnym zmenám. Pravidelne sa podávali správy o vývoze vojenského vybavenia.

LUXEMBURSKO

Zákon z 15. marca 1983 o zbraniach a strelive a nariadenie veľkovojvodu z 31. októbra 1995 o dovoze, vývoze a prevoze zbraní, streliva a vybavenia osobitne určeného pre vojenské použitie a súvisiacej technológie tvoria príslušný právny základ v tejto oblasti. Tieto zákony sa zverejnili vo vestníku Mémorial, úradnom vestníku Luxemburského veľkovojvodstva. Stále prebieha revízia existujúcich právnych predpisov.

S cieľom zabezpečiť medzinárodnú koordináciu v oblasti ručných a ľahkých zbraní je ministerstvo zahraničných vecí orgánom zabezpečujúcim spojenie s ostatnými krajinami a organizáciami.

PORTUGALSKO

Pokročilo sa v úsilí podporovať spoluprácu, koordináciu a výmenu informácií medzi administratívnymi orgánmi a orgánmi presadzovania práva v boji proti hromadeniu a šíreniu RĽZ, ako aj pri predchádzaní nedovolenému obchodovaniu s nimi. V roku 2008 sa uskutočnili pravidelné stretnutia so zástupcami ministerstva zahraničných vecí, ministerstva obrany, ministerstva vnútra, portugalských spravodajských služieb a ministerstva financií.

RUMUNSKO

Rumunský systém kontroly vývozu zbraní pozostáva z týchto prvkov:

— Právny rámec — primárne právne predpisy týkajúce sa kontroly vývozu — sekundárne vykonávacie právne predpisy vrátane zoznamu vojenského tovaru, ktorý podlieha režimu kontroly vývozu, dovozu a iných transferov vojenského tovaru — prvý pilier: udelenie povolení (registrácia) pre podniky na obchodovanie s vojenským tovarom vrátane RĽZ a ich munície — druhý pilier: udeľovanie licencií pre každý transfer: vývoz a dovoz (trvalý a dočasný), opätovný vývoz, sprostredkovanie, tranzit, prekládka, nekomerčná činnosť

— Udeľovanie licencií a posudzovanie — národný licenčný orgán (národná agentúra pre kontrolu vývozu) — medziministerská rada pre posudzovanie žiadostí o licencie (zástupcovia ministerstva zahraničných vecí, ministerstva obrany, ministerstva hospodárstva, ministerstva pre verejnú správu a vnútorné veci, národnej colnej správy, rumunskej spravodajskej služby a zahraničnej spravodajskej služby) — pravidlá a postupy udeľovania licencií — transfer RĽZ sa schvaľuje len prostredníctvom samostatnej licencie s doplnkovými podmienkami

— Presadzovanie práva — orgány presadzovania práva a orgány dohľadu (národná agentúra pre kontrolu vývozu, národná colná správa, ministerstvo pre verejnú správu a vnútorné veci) — ustanovenia o sankciách (národná agentúra pre kontrolu vývozu, ministerstvo spravodlivosti)

— Senzibilizácia priemyslu (výročná konferencia, semináre, pracovné stretnutia, okrúhle stoly)

— Transparentnosť: štvrťročné a výročné správy o vývoze zbraní

SLOVENSKO

Slovenská republika prijala vhodné právne predpisy a potrebné administratívne opatrenia na kontrolu výroby, držby, označovania ručných a ľahkých zbraní a obchodovania s nimi. Účinný systém kontroly vývozu umožňuje slovenským orgánom identifikovať zbrane a kedykoľvek a na celom území Slovenska sledovať ich pohyb.

Tento systém účinne podporuje boj proti nedovolenému obchodovaniu s konvenčnými zbraňami v Slovenskej republike.

SLOVINSKO

V Slovinsku je ministerstvo zahraničných vecí aj naďalej koordinačným orgánom pre vykonávanie programu OSN v tejto oblasti. Toto ministerstvo je tiež zodpovedné za činnosť zahraničnej politiky Slovinska, pokiaľ ide o RĽZ. Ako členský štát EÚ sa Slovinsko musí zapájať do určitých činností medzinárodných a regionálnych organizácií. Ministerstvo vnútra kontroluje vývoz a dovoz RĽZ a ministerstvo obrany je zodpovedné za kontrolu nad dovozom a vývozom RĽZ používaných na vojenské účely.

Slovinská polícia a colná správa zodpovedajú za kontrolu štátnych hraníc a hraničných priechodov. Priamo kontrolujú tovar prevážaný cez štátne hranice. Polícia v roku 2008 zaistila značné množstvo RĽZ, ktoré sa jednotlivci pokúšali preniesť cez územie Slovinskej republiky. Konkrétne, došlo k zvýšeniu počtu trestných činov spáchaných v zmysle článku 310 trestného zákona alebo článku 307 nového trestného zákona: v roku 2007 bolo spáchaných 129 trestných činov, pričom v roku 2008 ich bolo 160 (nedovolená výroba a obchodovanie so zbraňami a výbušnými materiálmi). Uskutočnilo sa niekoľko operácií s využitím metód a techník tajného vyšetrovania vrátane zdanlivého nákupu zbraní a výbušných materiálov, utajeného sledovania, odpočúvania rozhovorov alebo komunikačných prostriedkov a využitia tajných policajných agentov. Väčšina zbraní bola zaistená bežným spôsobom – počas domových prehliadok, kontrol na štátnej hranici alebo cestných kontrol. Mnoho zbraní bolo zaistených pri prehliadkach domov osôb predávajúcich omamné látky alebo osôb organizujúcich nelegálnu migráciu. V tomto prípade však nešlo o klasický obchod so zbraňami, ale o výzbroj na osobnú ochranu. Osoby zapojené do pašovania prechádzajú Slovinskom alebo cestujú alebo pašujú zbrane po tzv. balkánskej ceste z juhovýchodnej Európy do EÚ.

ŠPANIELSKO

Španielsko v roku 2008 dosiahlo významný pokrok vo vykonávaní akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch a v uplatňovaní medzinárodného nástroja na sledovanie RĽZ.

Realizovali sa aktivity zamerané na podporu kultúry mieru a zavedenie dodatočných noriem na zlepšenie kontroly a posilnili sa kontakty s Úradom Organizácie Spojených národov pre otázky odzbrojovania, regionálnymi organizáciami (OBSE, NATO) a mimovládnymi organizáciami (tak národnými, ako aj zahraničnými).

Rôzne ministerské oddelenia poverené koordináciou činnosti a výmenou informácií s oblasti RĽZ a ich munície sa pravidelne stretávali a rokovali o týchto otázkach, najmä v rámci stálej medziministerskej komisie pre zbrane a výbušniny (dve stretnutia do mesiaca), medziministerskej komisie poverenej zahraničným obchodom s obranným tovarom a tovarom s dvojakým použitím (jedno stretnutie do mesiaca) a v pracovných skupinách, ktoré majú na starosti identifikáciu RĽZ a boj proti nedovolenému obchodovaniu s nimi.

Za koordinácie Ústrednej inšpekcie pre strelné zbrane a výbušniny civilnej gardy (Guardia Civil) španielske osobitné jednotky v roku 2008 zaistili 185 nedovolených strelných zbraní (137 pochádzalo z krajín schengenského priestoru, 48 z krajín mimo Schengenu). K dnešnému dňu španielske orgány zadržujú celkom 278 382 strelných zbraní rôznych typov, z ktorých bolo už 23 769 vybratých do aukcie a 30 048 na likvidáciu.

V roku 2008 tieto jednotky uskutočnili 22 738 inšpekcií, ktoré viedli k začatiu 716 konaní proti výrobcom, zbrojniciam, súkromným osobám alebo podnikom prepravujúcim hotovosť; 207 týchto konaní sa týka strelných zbraní a 529 výbušnín. Colná správa tiež vykonáva pravidelné kontroly na letiskách a v prístavoch v rámci hľadania porušení zákonov v tejto oblasti.

ŠVÉDSKO

Švédsko v roku 2008 neuskutočnilo žiadne úpravy právnych predpisov o ručných a ľahkých zbraniach.

SPOJENÉ KRÁĽOVSTVO

Ministerstvo obrany v roku 2008 zlikvidovalo celkovo 1 001 ručných zbraní.

I.B. Nové právne predpisy, preskúmanie praktického fungovania existujúcich právnych predpisov

Niekoľko členských štátov zaviedlo v roku 2008 nové právne predpisy alebo práve skúma existujúce právne predpisy. Nasledujú podrobné informácie:

RAKÚSKO

V roku 2008 neboli prijaté žiadne nové právne predpisy v oblasti RĽZ.

Zákon o zahraničnom obchode z roku 2005 a následné nariadenie o zahraničnom obchode z roku 2006 výrazne zlepšili kontrolu vývozu zbraní. Tieto vykonávacie právne predpisy harmonizujú udeľovanie licencií s relevantnými ustanoveniami Kódexu správania EÚ pri vývoze zbraní a pre rakúskych obchodníkov zavádzajú povinnosť dodržiavať ho. Vymedzuje tiež sprostredkovateľov a sprostredkovateľskú činnosti v súlade so spoločnou pozíciou Rady 2003/468/SZBP o kontrole sprostredkovania zbraní.

Rakúske nariadenie o vojnovom materiáli a zoznam vojenského vybavenia iného ako vojnový materiál ministerstva hospodárstva a práce zodpovedajú spoločnému zoznamu vojenského materiálu EÚ. Podľa zákona o zahraničnom obchode podliehajú položky na spoločnom zozname vojenského materiálu EÚ požiadavke na držbu licencie pri vývoze, tranzite a sprostredkovaní. Obchod s tovarom, ktorý je na zozname vojenského materiálu EÚ, v rámci Spoločenstva podlieha s istými výnimkami kontrolnému postupu. Technická pomoc v súvislosti s vývojom, výrobou, manipuláciou, prevádzkou, údržbou alebo iným servisom, skladovaním, testovaním alebo rozširovaním konvenčných systémov zbraní s vojenským potenciálom sa neposkytuje v týchto prípadoch: ak takáto pomoc odporuje reštriktívnym opatreniam na základe spoločných pozícii alebo spoločných opatrení EÚ, rezolúciám OBSE alebo záväzným rezolúciám Bezpečnostnej rady OSN.

V nariadení schválenom ministerstvom obrany sa okrem toho vymenúva vojnový materiál a iné zbrane, v súvislosti s ktorými sa zvažuje likvidácia. Zoznam vychádza z vymedzení pojmov používaných v EÚ a OBSE.

BELGICKO

Dňa 25. júla 2008 bol na účely zvýšenia uplatniteľnosti zmenený a doplnený zákon z 8. júna 2006 o domácej držbe a transfere zbraní, ktorým sa po streleckom incidente významne zvýšila hranica, od ktorej je možné vlastniť zbraň.

CYPRUS

Vývoz, tranzit a opätovný transfer (opätovný vývoz) RĽZ sa spravuje ministerským výnosom 257/2005 (výnos ministerstva obrany z roku 2005 o regulácii vývozu vojenského vybavenia) v znení zmien a doplnení ministerského výnosu 165/2008. Uvedený výnos je v súlade s Kódexom správania EÚ pri vývoze zbraní a príslušným vyhlásením Rady z 13. júna 2000 (2000/C191/01). Ministerstvo obchodu, priemyslu a cestovného ruchu je príslušným orgánom pre otázku všetkých vývozných, dovozných a tranzitných licencií a licencií pre opätovný transfer (opätovný vývoz) RĽZ. Colná a daňová správa je zodpovedná za presadzovanie kontrol podľa ustanovení colného zákona.

Dovoz, nadobúdanie, držbu a prevoz RĽZ upravuje zákon 113 (1)/2004 o strelných a nestrených zbraniach. Zákon je v súlade so smernicou Európskej únie 91/477/EHS v znení zmien a doplnení a s vyhlásením Rady (2000/C191/01).

Výrobu určitých RĽZ upravuje zákon 113(1)/2004 (časť III článok 7 ods. 1). Podľa tohto zákona občania ani obyvatelia štátu nesmú vyrábať takéto zbrane, pokiaľ nemajú platnú licenciu na tento účel vydanú policajným náčelníkom. Táto osobitná licencia sa občanom udeľuje po splnení zákonných podmienok. Medzi ne patrí aj bezúhonnosť, preskúmanie, či držiteľ licencie nepredstavuje nebezpečenstvo pre seba, vládu a verejný poriadok, a nakoniec aj podmienka, že prejde vládou nariadenou zdravotnou prehliadkou. Zákon 113(1)/2004 upravuje nedovolenú výrobu, držbu, skladovanie RĽZ a obchodovanie s nimi. Zákon stanovuje tresty do výšky 15 rokov odňatia slobody a/alebo pokutu do výšky 42 715 EUR za porušenie jeho ustanovení.

V rámci cyperského policajného prezídia bol zriadený osobitný odbor dokumentácie (národný archív zbraní) a elektronická databáza uľahčuje spoločné využívanie informácií o RĽZ s inými príslušnými orgánmi v EÚ, regionálnymi organizáciami a inými krajinami.

DÁNSKO

Najnovšie zákonodarné iniciatívy

V roku 2007 sa neuskutočnili žiadne zákonodarné iniciatívy týkajúce sa RĽZ.

Dňa 1. októbra 2004 nadobudol účinnosť nový zákon, ktorý obsahuje pravidlá pre prepravu zbraní medzi tretími krajinami (t. j. inými krajinami ako Dánsko). Tieto pravidlá zakazujú prepravu zbraní atď. do krajín, pre ktoré platí zbrojné embargo OSN, EÚ alebo OBSE. Okrem toho zakazujú prepravu medzi tretími krajinami, ktoré nevydali potrebné vývozné a dovozné licencie.

Dánsky parlament ďalej 14. júna 2005 prijal zákon, ktorý okrem iného zavádza sprostredkovanie zbraní. Tento zákon zakazuje bez licencie ministerstva spravodlivosti alebo osoby splnomocnenej ministrom na sprostredkovanie dojednávať alebo organizovať transakcie, ktorých súčasťou je transfer zbraní atď. v zmysle dánskych právnych predpisov o zbraniach a výbušninách medzi krajinami mimo EÚ. Ďalej zakazuje kupovať alebo predávať takéto zbrane atď. ako súčasť transferu medzi krajinami mimo EÚ, alebo ako majiteľ zbraní atď. takýto transfer organizovať. Zákaz neplatí na činnosti, ktoré vykonávajú dánske fyzické osoby s trvalým pobytom v zahraničí v inom členskom štáte EÚ alebo mimo EÚ. Zákonom sa vykonáva spoločná pozícia Európskej rady 2003/468/SZBP z 23. júna 2003 o kontrole sprostredkovania zbraní.

Najnovšie iniciatívy v oblasti presadzovania

V roku 2007 dánska štátna polícia vykonala intenzívne a cielené vyšetrovanie v súvislosti s rockermi a členmi gangov, ktorého cieľom bolo okrem iného odhaliť nedovolene držané zbrane a vzniesť príslušné obvinenia. Počas konfrontácií medzi členmi rôznych gangov – alebo osobami s nimi spojenými – došlo niekoľkokrát k použitiu zbraní.

V roku 2007 Národné centrum súdnych vied dostalo na preskúmanie celkom 949 zbraní. Dánska štátna polícia nemá informácie o počte zbraní, ktoré boli členom gangov zabavené.

FRANCÚZSKO

Smernicou 2008/51/ES z 21. mája 2008 sa smernica 91/477/EHS z 18. júna 1991 o kontrole získavania a vlastnenia zbraní (pre vnútorný trh) zosúladila s Protokolom Organizácie Spojených národov o strelných zbraniach. Na základe vyjasnení, ktoré priniesla táto smernica, sa Francúzsko začalo venovať opatreniam, ktoré by malo prijať tak na účely dosiahnutia súladu so smernicou, ako aj vzhľadom na svoje pristúpenie k Protokolu Organizácie Spojených národov o strelných zbraniach.

NEMECKO

Nemecko prijalo konkrétne opatrenia na vykonávanie ustanovení Protokolu OSN proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúceho Dohovor OSN proti nadnárodnému organizovanému zločinu a ustanovení Medzinárodného nástroja umožňujúceho štátom včas a spoľahlivo odhaľovať a sledovať nedovolené ručné a ľahké zbrane. Vďaka výsledným zmenám a doplneniam zákona o zbraniach sa označovanie zbraní a povinnosť ich registrovať rozšírili aj na základné časti zbraní, čo následne viedlo k zjednodušeniu vypátrania pôvodu zbraní na medzinárodnej úrovni.

LOTYŠSKO

V roku 2008 neboli prijaté žiadne nové právne predpisy o ručných a ľahkých zbraniach.

Relevantné ustanovenia spoločnej pozície Rady 2008/944/SZBP z 8. decembra 2008, ktorou sa vymedzujú spoločné pravidlá upravujúce kontrolu vývozu vojenskej technológie a materiálu, budú náležite transponované do vnútroštátnych právnych predpisov Lotyšskej republiky.

V roku 2008 bolo v Lotyšsku fyzickým osobám zaistených celkovo 3 217 nedovolených strelných zbraní.

V zmysle príslušných ustanovení trestného zákona sa začalo 270 trestných konaní. Objasnilo sa 30 trestných činov a došlo k zatknutiu 5 zločineckých skupín, ktoré v Lotyšsku páchali trestnú činnosť súvisiacu s nedovolenými strelnými zbraňami.

Zbrane, ktoré sa zaistia fyzickým a právnickým osobám, sa v Lotyšsku roztavujú.

LUXEMBURSKO

Článok 4 zákona z 15. marca 1983 o zbraniach a munícií zakazuje dovoz, výrobu, konverziu, opravu, nadobúdanie, nákup, držbu, skladovanie, prenos, nosenie, transfer, predaj alebo vývoz, alebo obchod s istými typmi zbraní a munície. Bez ohľadu na toto ustanovenie môže ministerstvo spravodlivosti povoliť najmä:

a) dovoz, nadobúdanie, nákup, prenos, držbu, predaj, transfer a vývoz zbraní a munície alebo obchod so zbraňami a muníciou, ktoré sú starožitnými predmetmi, umeleckými dielami alebo dekoračnými predmetmi alebo ktoré sú súčasťou zbierky alebo výstavy; podmienkou na vydanie povolenia môže byť trvalé znefunkčnenie zbrane;

b) dovoz, nadobúdanie, nákup, prepravu, držbu, predaj, transfer alebo vývoz zbraní a munície na vedecké alebo vzdelávacie účely;

c) dovoz, vývoz alebo tranzit zbraní zo zahraničia, ktoré sú určené do inej krajiny.

Takéto povolenie môže byť podmienené tým, že dané zbrane sa nesmú použiť na iné ako uvedené účely.

Luxembursko nemá celoštátny systém označovania, ktorý by sa používal pri výrobe a/alebo dovoze ručných zbraní. V krajine sa nenachádzajú zbrojné továrne. Výrobcovia ručných zbraní a predajcovia zbraní a munície musia viesť register, do ktorého zaznamenávajú prichádzajúce a odchádzajúce zbrane, pričom je pri každej uvedená značka, kaliber a sériové číslo, ako aj mená a adresy dodávateľa a nakupujúceho. Register musí obsahovať aj číslo a dátum vydania ministerského povolenia. Doklad musí byť na požiadanie predložený každému zástupcovi verejného orgánu. Výrobcovia a predajcovia zbraní sa môžu požiadať, aby kópiu registra odovzdali ministerstvu spravodlivosti. Ministerstvo spravodlivosti určuje maximálne množstvá zbraní a munície, ktoré môžu mať výrobcovia a predajcovia zbraní uskladnené.

V prípade nepokojov, podozrivých zhromaždení alebo narušení verejného poriadku môže minister spravodlivosti nariadiť uzatvorenie alebo evakuáciu každého obchodu alebo skladu so zbraňami a muníciou a transfer uskladneného tovaru na určené miesto.

Porušenie zákona z 15. marca 1983 sa trestá odňatím slobody od ôsmich dní do piatich rokov.

Vývoz

Na účely vývozu sa na oddelenie pre zakázané strelné zbrane musí podať žiadosť o vývoz s priloženou kópiou dokladu totožnosti nadobúdateľa.

V prípade, že ide o členské štáty EÚ, musia žiadatelia na účely nadobudnutia strelnej zbrane priložiť dokument potvrdzujúci predchádzajúci súhlas štátu, v ktorom má nadobúdateľ trvalý pobyt, alebo v prípade krajín mimo EÚ kópiu povolenia zo strany tohto štátu.

Vydané povolenie následne nadobúdateľovi umožňuje fyzicky od predávajúceho danú strelnú zbraň prevziať a prepraviť ju na luxemburskú hranicu. Vzhľadom na to, že takého povolenie je platné iba na území Luxemburska, nadobúdateľ musí požiadať štát, v ktorom má trvalý pobyt, o všetky povolenia potrebné na základe právneho poriadku tohto štátu.

Tiež je potrebné získať licenciu na vývoz od licenčného úradu ministerstva zahraničných vecí.

Podľa smernice 91/477/EHS o kontrole získavania a vlastnenia zbraní (článok 11) Luxembursko informuje ostatné dotknuté členské štáty o licenciách na vývoz do ich krajiny.

Licenčný úrad môže vyžadovať, aby bol k žiadostiam o tranzit zbraní, munície a vybavenia osobitne určeného pre vojenské použitie a súvisiacich technológií priložený doklad, v ktorom príslušné orgány krajiny pôvodu osvedčujú, že vývoz do danej krajiny je povolený.

K žiadosti o licenciu na vývoz alebo tranzit sa musí priložiť vyhlásenie podpísané žiadateľom, že vývoznú alebo tranzitnú operáciu vykoná v súlade so žiadosťou o licenciu. Po každej zásielke tovaru, na ktorý sa vzťahuje licencia na vývoz, musí vývozca licenčnému úradu do troch mesiacov poskytnúť dôkaz, že daný tovar dorazil do povolenej cieľovej krajiny a že dovozca získal povolenie na domáce použitie.

Takýmto dôkazom je buď doklad, ktorý vydajú colné orgány dovážajúcej krajiny a ktorý preukáže, že vyvezený tovar získal povolenie na domáce použitie, alebo akýkoľvek iný doklad, ktorý dokazuje, že v dovážajúcej krajine tovar priamo prijal orgán na to poverený alebo akákoľvek obchodná spoločnosť konajúca v jeho mene.

Likvidácia zbraní

Pokiaľ ide o likvidáciu zbraní, Luxembursko (luxemburská armáda, polícia a colné úrady) používa metódu likvidácie zbraní rozrezaním („destruction by severing“). Likvidácia sa vykonáva v príslušných zbrojniciach. Rozsekaný kov sa uloží do schránky a personál zbrojnice ho odvezie do oceliarní, kde sa za prítomnosti svedkov roztaví v elektronických vysokých peciach. O operácii sa potom vypracuje protokol.

MALTA

Malta v roku 2008 prijala zákon o zbraniach, ktorý upravuje otázku povolení na používanie strelných zbraní pre maloletých. Policajný prezident môže na základe tohto právneho predpisu vydať maloletým povolenia na cvičnú streľbu vzduchovými zbraňami, dlhými strelnými zbraňami s hladkým vývrtom a perkusnými strelnými zbraňami na licencovaných strelniciach.

HOLANDSKO

Holandsko neuskutočnilo v roku 2008 žiadne úpravy právnych predpisov o ručných a ľahkých zbraniach.

POĽSKO

Zákon z 22. júna 2001 o hospodárskej činnosti v oblasti výroby výbušnín, zbraní, munície a technológie na vojenské alebo policajné použitie a obchodovania s nimi (zbierka zákonov č. 67, položka 679 v znení zmien a doplnení) sa upravil tak, aby sa poľské predpisy zosúladili s právom Európskej únie. Vzhľadom na skutočnosť, že Poľsko v roku 2006 ratifikovalo Dohovor o značkovaní plastických trhavín na účely detekcie, sa pre výrobcov plastických trhavín zaviedla povinnosť označovať svoje výrobky.

Zaviedli sa zmeny a doplnenia k zákonu z 21. mája 1999 o zbraniach a munícii (zbierka zákonov č. 53, položka 549 v znení zmien a doplnení), ale tieto sa nedotkli otázky výroby a označovania zbraní a obchodovania s nimi.

Poľsko neuskutočnilo žiadne úpravy iných právnych predpisov o ručných a ľahkých zbraniach.

Poľsko prostredníctvom organizovania seminárov pokračovalo v senzibilizácii priemyslu s cieľom presadzovať a rozširovať medzi podnikmi právny rámec a najlepšie postupy v oblasti kontroly vývozu.

PORTUGALSKO

V roku 2008 neboli prijaté žiadne nové právne predpisy v oblasti RĽZ.

V súčasnosti sa novelizuje zákon 5/2006, ktorý zavádza právny rámec pre výrobu, opravu, dovoz, vývoz, transfer, uskladnenie, obeh, obchod, udeľovanie licencií, nadobúdanie a držbu ručných a ľahkých zbraní, ich súčastí a munície. Účelom novelizácie je ustanoviť prísnejšie sankcie za nedovolenú držbu zbraní a trestné činy spáchané s použitím zbrane.

Nedovolená výroba, nadobúdanie, držba, preprava, uskladnenie a obchodovanie (vrátane sprostredkovania) RĽZ sú trestné podľa zákona 5/2006 (články 86 a 87) a postihy môžu byť rôzne, od pokút po odňatie slobody až na 10 rokov.

V roku 2008 polícia zaistila celkovo 2 500 strelných zbraní a 1 105 strelných zbraní sa zlikvidovalo.

RUMUNSKO

Hoci v súčasnosti prebiehajú iniciatívy zamerané na novelizáciu primárnej legislatívy, v roku 2008 nedošlo v súvislosti s právnym rámcom k žiadnym zmenám.

SLOVENSKO

Pokiaľ ide o vnútroštátne vykonávanie jednotnej akcie EÚ o RĽZ a programu EÚ na predchádzanie a potláčanie nedovoleného obchodovania s konvenčnými zbraňami, ako aj slovenské právne predpisy o RĽZ, nevykonali sa žiadne úpravy. Slovensko v roku 2008 začalo s prípravou všeobecnej amnestie pre všetky osoby, ktoré majú RĽZ v nedovolenej držbe. Osoby, ktorých sa týkajú podmienky amnestie, môžu zaregistrovať akékoľvek RĽZ na policajných úradoch bez akejkoľvek sankcie alebo stíhania a nemusia vysvetľovať pôvod zbrane a spôsob jej nadobudnutia. Cieľom tejto snahy vlády je dať šancu osobám prechovávajúcim nezaregistrované a skryté zbrane, napríklad z I. a II. svetovej vojny.

SLOVINSKO

Vládnym výnosom z 21. februára 2008 sa obnovilo členstvo národného kontaktného bodu pre RĽZ. Národný koordinačný orgán pre RĽZ sa pripojil k iným príslušným vládnym orgánom s cieľom vytvoriť a koordinovať národné politiky v oblasti RĽZ. Národný kontaktný bod pre RĽZ sa skladá zo zástupcov ministerstva zahraničných vecí, ministerstva vnútra, ministerstva obrany, ministerstva financií, ministerstva dopravy a slovinskej informačnej a bezpečnostnej agentúry.

a) Zákon o národnej obrane (Uradni list RS č. 82/1994 a 40/2004) a jeho zmeny a doplnenia z roku 2003 a 2004, články 77 a 78, podrobne upravujú podmienky a rozsah obchodovania s vojenskými zbraňami a vybavením, s osobitným dôrazom na transakcie týkajúce sa sprostredkovania zbraní, a ustanovujú tiež právne sankcie za porušenie týchto ustanovení.

b) Výnos vlády Slovinskej republiky o povoleniach na výrobu vojenských zbraní a vybavenia a obchodovanie s nimi (Uradni list RS č. 18/2003 a 31/2005) právne upravuje postupy vydávania povolení na dovoz, vývoz, skladovanie, tranzit alebo sprostredkovateľstvo v oblasti vojenských zbraní a vybavenia. Vo výnose sa stanovuje, že každá žiadosť o vývoz takéhoto tovaru musí byť najprv predložená na posúdenie odbornému výboru zriadenému vládou Slovinskej republiky, ktorý v procese vydávania povolení na obchodovanie s vojenskými zbraňami a vybavením vydáva predbežné stanoviská. Kým ministerstvo obrany vydá povolenie, výbor preskúma každú žiadosť o vývoz vojenského vybavenia alebo zbraní v správnom konaní a prijme príslušné (kladné alebo záporné) rozhodnutie.

c) Národné zhromaždenie Slovinskej republiky v apríli 2003 prijalo zákon, ktorým sa ratifikuje Protokol OSN proti nezákonnej výrobe a obchodovaniu so strelnými zbraňami, ich súčasťami a komponentmi a strelivom, doplňujúci Dohovor OSN proti nadnárodnému organizovanému zločinu (Uradni list RS č. 48/2004 z 30. apríla 2004).

d) Národné zhromaždenie v apríli 2004 prijalo zákon, ktorým sa ratifikuje Dohovor OSN proti nadnárodnému organizovanému zločinu, tzv. Palermský dohovor z roku 2000 (Uradni list RS č. 41/2004 z 22. apríla 2004).

e) V roku 2004 bol prijatý zákon, ktorým sa mení a dopĺňa zákon o zbraniach (Uradni list RS č. 61/2000, 73/2004). Ostatnou zmenou a doplnením zákona o zbraniach z júla 2004 zákon opätovne ustanovil jednoročné prechodné obdobie na amnestiu a legalizáciu zbraní; sprostredkovanie zbraní sa tiež klasifikovalo ako prvok obchodu so zbraňami.

f) Ministerstvo vnútra v roku 2003 prijalo pokyny pre zaobchádzanie s doručenými, nájdenými alebo zaistenými zbraňami, ktoré upravujú postupy pre skladovanie a zaobchádzanie so zaistenými a nájdenými zbraňami v rámci ministerstva vnútra (administratívna časť ministerstva a polícia). Podľa pokynov sa všetky zaistené zbrane musia uskladniť v skladovacích zariadeniach ministerstva vnútra. Vo výnimočných prípadoch sa v priestoroch administratívnych jednotiek môžu uskladniť iba „dovolené“ zbrane, t.j. zbrane alebo dokumenty týkajúce sa zbraní, v súvislosti s ktorými prebieha v rámci administratívnej jednotky správny postup.

g) Pravidlá na vykonávanie zákona o zbraniach (Uradni list RS č. 40/2005) upravujú policajné postupy na štátnych hraniciach, formát osobných registrov a dokumentov týkajúcich sa zbraní, postupy a formuláre spojené s kontrolou na hraniciach harmonizované s právnymi predpismi EÚ, ako aj požiadavky a povinnosti jednotlivcov, ktorí nosia alebo uskladňujú zbrane, a obchodníkov so zbraňami. Zákon o zbraniach sa zosúladil aj s Protokolom OSN o strelných zbraniach, ktorý Slovinsko ratifikovalo v roku 2003.

h) V roku 2004 sa zmenil a doplnil trestný zákon (Uradni list RS č. 63-2167/1994 a 95-4208/2004), a to vymedzením a zavedením novej skutkovej podstaty trestného činu spočívajúceho v sprostredkovaní transakcií zahŕňajúcich zbrane a ponuku zbraní, pričom dĺžka trestu odňatia slobody za základnú formu tohto trestného činu sa predĺžila z troch na päť rokov.

i) Slovinsko sa v roku 2007 pripojilo k schengenskému priestoru. V ostatných rokoch Slovinsko postupne umiestňovalo ďalších policajtov na svoje hraničné priechody, čím sa počet policajtov v teréne zvyšoval.

j) Slovinský trestný zákon sa novelizoval a modernizoval. Nový trestný zákon je v platnosti od novembra 2008 a zahŕňa nový článok vymedzujúci kriminalizáciu nedovoleného obchodu so zbraňami a ich výrobe. V novom ustanovení tohto článku v novom trestnom zákone sa v porovnaní s pôvodným ustanovením uvádza, že skutkovú podstatu tohto trestného činu predstavuje odstránenie značiek na zbraniach alebo ich falšovanie, ako aj malé množstvo zbraní alebo munície.

ŠPANIELSKO

Dňa 29. januára 2008 nadobudol účinnosť zákon 53/2007 z 28. decembra 2007 o kontrole zahraničného obchodu s obranným tovarom a tovarom dvojakého použitia. Tento zákon rešpektuje a odkazuje na všetky ustanovenia akčného programu OSN a rezolúcií, ktoré odhlasovalo Valné zhromaždenie Organizácie Spojených národov (VZ OSN), ako aj Protokol proti nezákonnej výrobe a obchodovaniu so strelnými zbraňami, ich súčasťami a komponentmi a strelivom (ktorý VZ OSN prijalo 31. mája 2001), doplňujúci Dohovor OSN proti nadnárodnému organizovanému zločinu a známy ako Protokol OSN o strelných zbraniach.

Prijatie tohto nového zákona má tieto dôsledky:

— španielske právne predpisy v tejto oblasti sú dnes právnou normou na úrovni zákona, čo znamená, že sú nástrojom umožňujúcim vykonávať účinnejšie kontroly,

— nový zákon obsahuje ustanovenia o zahraničnom obchode s obranným tovarom a tovarom dvojakého použitia, ktoré plne rešpektujú záväzky Španielska v rámci rôznych medzinárodných fór a všetky režimy nešírenia,

— nový zákon rozširuje rozsah kontrol na všetky strelné zbrane vrátane loveckých a športových zbraní, ich súčastí a munície v súlade s rezolúciou VZ OSN 55/225 proti nedovolenému obchodovaniu so strelnými zbraňami, ich súčasťami a strelivom,

— zákon explicitne zohľadňuje osem kritérií Kódexu správania EÚ pri vývoze zbraní, ako aj kritérium, ktoré OBSE prijalo pre vývozné operácie spojené s RĽZ,

— v zákone sa tiež nachádza jasný záväzok podporovať regionálne a medzinárodné procesy v prospech posilnenej kontroly obchodu so zbraňami, predovšetkým prijatie Medzinárodnej dohody o obchode so zbraňami (ATT), a zúčastňovať sa ich.

Španielsko v súlade so zákonom 53/2007 prijalo nové nariadenie o zahraničnom obchode s obranným vybavením, iným vybavením a tovarom a technológiami s dvojakým použitím, konkrétne kráľovský dekrét („Real Decreto“) 2061/2008 z 12. decembra 2008, ktorý rozvíja vykonávacie pravidlá v rámci zákona 53/2007.

Hlavné zmeny oproti predchádzajúcemu nariadeniu, kráľovskému dekrétu 1782/2004 z 30. júla 2004, je možné zhrnúť takto:

1. V nadväznosti na kompromis dosiahnutý v rámci uznesenia Valného zhromaždenia 55/255, ktorým sa prijíma Protokol proti nezákonnej výrobe a obchodovaniu so strelnými zbraňami, ich súčasťami a komponentmi a strelivom (článok 2 ods. 2), sa rozšírili kontroly loveckých a športových zbraní, ich súčastí, komponentov a munície. Na účely dovozu regulovaných zbraní z krajín pôvodu sa vyžaduje povolenie. Obchod s takýmito zbraňami podlieha osobitným alebo všeobecným licenciám, alebo písomným vyhláseniam. Na účely obchodu s krajinami EÚ nie je potrebné povolenie; takýto obchod upravuje oddiel 6 nariadenia o strelných zbraniach (kráľovský dekrét 137/1993 z 29. januára 1993) a hlava 7 kráľovského dekrétu 230/1998 zo16. februára 1998, ktorým sa prijíma nariadenie o výbušninách.

2. Doplnili sa kontroly dohôd o licencovanej výrobe, t.j. akéhokoľvek procesu, ktorý zahraničnej spoločnosti umožňuje vyrábať produkty alebo prenášať komponenty, technológiu a know-how z inej spoločnosti (článok 2 ods.1).

3. Prihliadlo sa na konečný vývoz vybavenia, ktoré majú španielske ozbrojené sily a bezpečnostné sily k dispozícii v rámci humanitárnych a mierových misií v zahraničí (článok 3).

4. Mechanizmy podávania správ o metódach prepravy, tranzitných krajinách a financovaní prispievajú k lepšej kontrole sprostredkúvania obranného vybavenia. Mechanizmy podávania správ o metódach prepravy a tranzitných krajinách sa v súčasnosti uplatňujú aj na iné vývozné transakcie (článok 4 ods. 2).

5. Zaviedlo sa niekoľko podmienok vzťahujúcich sa na registráciu v osobitnom registri pre zahraničné obchodné subjekty a zrušenie takejto registráciu (článok 13).

6. Zmenilo sa zloženie medziministerskej regulačnej rady pre zahraničný obchod s obranným tovarom a tovarom s dvojakým použitím (JIMDDU). Jej podpredsedom sa stal štátny tajomník pre zahraničné veci. Rada sa doplnila o jedného člena, konkrétne generálneho riaditeľa oddelenia pre strategické otázky a terorizmus ministerstva zahraničných vecí a spolupráce, a spojilo sa zastúpenie generálneho policajného riaditeľstva a civilnej gardy (Guardia Civil) (článok 17).

7. Španielska legislatíva po prvýkrát zahŕňa podrobný zoznam výnimiek z predbežného podávania správ medziministerskej regulačnej rade (JIMDDU) a požiadavku kontrolných dokumentov (článok 18).

8. V zmysle zmien mnohých noriem medzinárodného práva sa aktualizovali prílohy obsahujúce zoznamy kontrolovaných výrobkov, vzory licencií a kontrolných dokumentov. Predovšetkým sa z prílohy II (zoznam iných materiálov) vypustili výrobky, na ktoré sa vzťahuje kontrola v zmysle nariadenia Rady (ES) č. 1236/2005 z 27. júna 2005 o obchodovaní s určitým tovarom, ktorý možno použiť na vykonanie trestu smrti, mučenie alebo iné kruté, neľudské alebo ponižujúce zaobchádzanie alebo trestanie.

Dekrétom sa zlepšuje podávanie správ o sprostredkúvaní obranného vybavenia a loveckých zbraní, ich súčastí a komponentov. Táto zmena predstavuje hlavný inovačný prvok zákona 53/2007 a z neho vychádzajúceho nariadenia.

SPOJENÉ KRÁĽOVSTVO

Výnos o obchode s tovarom (kategórie kontrolovaných tovarov) z roku 2008 zaviedol trojstupňovú štruktúru založenú na riziku, ktorá sa uplatňuje na kontrolu obchodu vrátane s RĽZ. Tento systém sa konsolidoval v rámci výnosu o kontrole vývozu z roku 2008 (účinný od 6. apríla 2009), ktorým sa konsolidovali aj existujúce právne predpisy v oblasti kontroly vývozu a obchodu, rozšírili sa kontroly obchodu zo strany Spojeného kráľovstva (vrátane dodatočných kontrol prepravy RĽZ) a prispôsobil sa rozsah legislatívnych výnimiek týkajúcich sa tovaru, ktorý prechádza Spojeným kráľovstvom alebo je na jeho území prekladaný.

I.C. Odborná príprava správnych orgánov, orgánov presadzovania práva a justičných orgánov

Nasledujú príspevky členských štátov EÚ, ktoré sa týkajú ich úsilia a iniciatív v oblasti odbornej prípravy ich štátnych správ.

RAKÚSKO

Rakúsko sa počas „Dňa otvorených dverí“ (26. októbra 2008) na ministerstve európskych a medzinárodných záležitostí usilovalo zvýšiť povedomie o problémoch, ktoré predstavujú RĽZ. Plagáty a dokumentárny film informovali verejnosť o hrozivom vplyve nedovoleného obchodovania s RĽZ.

ŠPANIELSKO

V roku 2008, rovnako ako v predchádzajúcich rokoch, rôzne španielske útvary poverené udržiavaním poriadku pokračovali v organizovaní kurzov a seminárov o trestno-právnom rámci strelných zbraní a výbušnín a o využívaní informačných technológií pri ich kontrole. Pravidelne sa tiež organizovali semináre s cieľom upozorniť na právny rámec, ktorý sa vzťahuje na predchádzanie nedovolenému obchodovaniu s RĽZ a boj proti nemu, s cieľom upevniť alebo prehĺbiť znalosti príslušníkov polície zaoberajúcich sa týmito otázkami.

SPOJENÉ KRÁĽOVSTVO

Ministerstvo pre obchod, inovácie a zručnosti pre takt realizovalo kampane na zvýšenie povedomia priemyslu v Spojenom kráľovstve o kontrole vývozu, pričom zorganizovalo sériu celoštátnych seminárov a kurzov odbornej prípravy pre viac ako 300 organizácií. Popri tom sa 28 podnikom poskytla odborná príprava na mieste.

I.D. Iné iniciatívy alebo činnosti

FRANCÚZSKO

Výročná správa o francúzskom vývoze zbraní v roku 2008 sa parlamentu predloží na jeseň 2009. Správa bude obsahovať národné kontrolné postupy a medzinárodné cvičenia v oblasti kontroly vývozu, na ktorých sa Francúzsko zúčastňuje. Obsahovať bude aj prílohu o francúzskych dodávkach RĽZ. Každoročné uverejňovanie tejto správy svedčí o pokračujúcom úsilí o transparentnosť v týchto otázkach voči občianskej spoločnosti a medzinárodnému spoločenstvu, ktoré Francúzsko vynakladá už niekoľko rokov.

II. MEDZINÁRODNÉ VYKONÁVANIE V ROKU 2008

II.A. Opatrenia na boj proti hromadeniu a šíreniu ručných a ľahkých zbraní a na zamedzenie nedovolenému obchodovaniu s konvenčnými zbraňami

II.A.1. Finančná, technická a iná pomoc udelená príslušným programom a projektom realizovaným zo strany OSN, Medzinárodného výboru Červeného kríža a iných medzinárodných a regionálnych organizácií a mimovládnych organizácií

II.A.1.1. Akcie a projekty podporované Európskou úniou

Európska komisia zohráva v rámci svojej politiky spolupráce a rozvoja významnú úlohu pri vykonávaní stratégie Európskej únie pre ručné a ľahké zbrane. EK v roku 2008 pokračovala vo svojej činnosti v oblasti potláčania nedovoleného obchodovania a nadmerného hromadenia RĽZ a ich munície prostredníctvom svojich geografických nástrojov (predovšetkým Európskeho rozvojového fondu), ako aj tematických nástrojov.

Južná a východná Európa:

Bosna a Hercegovina: EÚ začala v roku 2008 poskytovať podporu na likvidáciu výbušných pozostatkov vojny (ERW), ktoré sú svedectvom konfliktov z deväťdesiatych rokov dvadsiateho storočia. Prvá fáza projektu (2,7 milióna EUR, Nástroj stability) bude ukončená do konca roku 2009 a plánuje sa pokračovanie programu na obdobie 18 mesiacov do polovice roka 2011 (2,086 milióna EUR, Nástroj stability). V tom čase bude väčšina výbušných pozostatkov vojny v Bosne a Hercegovine zlikvidovaná. Projekt je zameraný aj na dostatočné zvýšenie kapacít orgánov Bosny a Hercegoviny v oblasti likvidácie ERW tak, aby boli po ukončení programu schopné poradiť si so zostávajúcimi zásobami bez ďalšej významnej medzinárodnej pomoci.

Ukrajina: EÚ na základe rozhodnutia Rady 2005/582/SZBP poskytla agentúre NATO pre technické zabezpečenie a zásobovanie (NAMSA) ako príspevok do trustového fondu Partnerstva za mier v prvej fáze tohto dvanásťročného projektu NATO 1 milión EUR na likvidáciu 400 000 RĽZ, 1 000 kusov systému MANPAD a 15 000 ton munície na Ukrajine. V plnení cieľa, ktorým je zničenie RĽZ a munície, sa pokračuje.

Latinská Amerika: Po prijatí rozhodnutia Rady 2006/1000/SZBP, ktorým sa poskytol finančný príspevok 700 000 EUR, sa realizovala posledná fáza projektu Odborná príprava školiteľov a databáza. Tento projekt prispel k boju proti destabilizačnému hromadeniu RĽZ v Latinskej Amerike a Karibiku. V rámci projektu sa v oblasti vyšetrovacích techník zatiaľ vyškolilo viac ako 1 340 príslušníkov orgánov presadzovania práva a očakáva sa, že do konca projektu sa vyškolí spolu 2 300 príslušníkov. V rámci série školení sa okrem toho vyškolilo aj viac ako 180 poslancov a ich poradcov a na lepšiu koordináciu spoločných činností sa vyvíjajú a obnovujú príslušné inštalácie a zariadenia. Pokiaľ ide o dosah, určité krajiny v regióne oficiálne informovali o zaisteniach strelných zbraní, ich súčastí a munície a spojili ich s opatreniami na budovanie kapacít, ktoré sa realizovali prostredníctvom školení. V súčasnosti sa vykonáva stratégia ukončenia projektu s cieľom podporiť zodpovednosť štátov v regióne, miestnych darcov a organizácií prostredníctvom bilaterálneho financovania.

Stredná Amerika: EÚ prispela 1 miliónom EUR (Nástroj stability) na projekt v rámci Programu na kontrolu ručných a ľahkých zbraní v Strednej Amerike (CASAC) s cieľom potláčať nedovolené obchodovanie so strelnými zbraňami a výbušnými materiálmi v Strednej Amerike a susedných krajinách, a to prostredníctvom zvýšenia kapacít regionálnych organizácií v oblasti boja proti nedovolenému obchodovaniu so strelnými zbraňami a výbušnými materiálmi, ako aj kapacít ústredných a miestnych orgánov štátnej správy v oblasti potláčania hrozby, ktorú RĽZ predstavujú pre ľudský rozvoj.

Osobitnými cieľmi projektu je ratifikovať a v plnej miere vykonávať medzinárodné, regionálne a transregionálne nástroje na kontrolu zbraní; budovať kapacity a posilniť národné a regionálne inštitúcie a štátne orgány zodpovedné za kontrolu RĽZ, ako aj vytvoriť systém na výmenu informácií a zlepšiť kontroly na hraniciach a colné kontroly, posilniť a zvýšiť kapacity organizácií občianskej spoločnosti v oblasti podpory kontroly zbraní, posilniť a uplatňovať transregionálny proces kontroly RĽZ.

Afrika:

Východná Afrika: V rámci Programu pre východnú a južnú Afriku a oblasť Indického oceánu, ktorý sa týka predchádzania konfliktom a ich riadenia a riešenia a ktorého rozpočet je 10 miliónov EUR (Európsky rozvojový fond), EÚ podporila spoločne s Východoafrickým spoločenstvom (EAC) sumou 2,8 milióna EUR projekt na posilnenie regionálnych kapacít v oblasti boja proti nedovolenému obchodovaniu so zbraňami a ich šíreniu. Cieľom projektu bolo posilnenie kapacít členských štátov EAC (najmä národných stredísk) na účely efektívneho riadenia nedovolených RĽZ; posilnenie regionálnych kapacít na potláčanie cezhraničného šírenia RĽZ v súvislosti s prehlbujúcou a rozširujúcou sa hospodárskou integráciou regiónu EAC; posilnenie kapacít colných orgánov EAC, organizácií zodpovedných za ochranu divokej prírody a podobných organizácií, ktoré čelia výzvam spojeným s RĽZ.

Západná Afrika: V rámci programu na predchádzanie konfliktom a budovanie mieru v regióne západnej Afriky, ktorého rozpočet je 5,5 milióna EUR (Európsky rozvojový fond), EÚ pokračovala svojím príspevkom vo výške 1,45 milióna EUR v podpore programu ECOWAS pre ručné zbrane (ECOSAP), pričom jej pomoc sa sústredila na zriadenie, posilnenie a činnosť národných komisií pre ručné zbrane. Cieľom projektu bolo tiež posilniť kapacity na zabezpečenie celkového politického dohľadu a efektívneho riadenia dovolených transferov zbraní v subregióne a na formuláciu a rozvoj politiky v oblasti boja proti šíreniu RĽZ a nedovolenému obchodovaniu s nimi. EÚ tiež podporila osobitný projekt (z Európskeho rozvojového fondu) zameraný na poskytovanie technickej pomoci jednotke pre ručné zbrane ECOWAS pri formulovaní akčného plánu na vykonávanie dohovoru o RĽZ.

Stredná Afrika: EÚ pokračovala v podpore trojročného projektu s rozpočtom vo výške 4 miliónov EUR (Európsky rozvojový fond), ktorý začal v roku 2007 a ktorého cieľom je rozvíjať mierové a bezpečnostné kapacity Hospodárskeho spoločenstva stredoafrických štátov (ECCAS/CEEAC) v oblasti predchádzania konfliktom, mechanizmu včasného varovania, spolupráce s mimovládnymi organizáciami činnými v oblasti predchádzania konfliktom, politických a diplomatických aktivít, ako aj v oblasti RĽZ.

Regionálne centrum pre ručné zbrane (RESCA): EÚ finalizuje prípravu projektu s rozpočtom vo výške 3,3 milióna EUR (Nástroj stability – rozpočet na rok 2008), ktorého cieľom je podpora boja proti nedovolenému hromadeniu a obchodovaniu so strelnými zbraňami v Afrike, a to prostredníctvom Regionálneho centra pre ručné a ľahké zbrane (RECSA) so sídlom v Nairobi. Projekt je zameraný na zvyšovanie povedomia a znalosti príslušných inštitucionálnych aktérov a aktérov občianskej spoločnosti o legislatívnych a inštitucionálnych aspektoch boja proti nedovolenému hromadeniu a obchodovaniu so strelnými zbraňami s cieľom zriadiť národné strediská alebo posilniť ich úlohu národných a vypracovať a/alebo vykonávať národné akčné plány (NAP); posilniť africké regionálne organizácie policajných prezidentov a kapacity vnútroštátnych, regionálnych a kontinentálnych orgánov presadzovania práva a spoluprácu medzi nimi v boji proti cezhraničnému nedovolenému obchodovaniu so strelnými zbraňami a výbušnými materiálmi.

Európska komisia taktiež podporila veľký počet rozsiahlejších programov v oblasti odzbrojenia, demobilizácie a opätovného začlenenia, napr. v Ugande, Sudáne, Stredoafrickej republike a Nepále, ktoré sa priamo alebo nepriamo týkajú celkového obmedzenia násilia, držby zbraní, reštrukturalizácie ozbrojených síl a otázky opätovného začlenenia bývalých bojovníkov do spoločnosti.

Európska komisia sa v roku 2008 aktívne zúčastňovala práce medzinárodných a regionálnych organizácií týkajúcej sa RĽZ, najmä činností organizovaných zo strany OSN, OBSE alebo AÚ.

II.A.1.2. Spolupráca EÚ s inými štátmi

Problematika RĽZ bola súčasťou programu mnohých pravidelných politických dialógov EÚ s tretími krajinami vrátane krajín z Afriky, východnej a juhovýchodnej Európy.

Rada EÚ dosiahla v roku 2008 dohodu o systematickom začleňovaní aspektu RĽZ do právne záväzných dohôd EÚ s tretími krajinami. Dosiahla sa i dohoda o používaní tohto aspektu a o referenčnom texte, ktorý sa má používať počas rokovaní. Problematike RĽZ sa v programe stretnutí trojky EÚ na úrovni expertov (globálne odzbrojenie a kontrola zbraní) venovalo významné miesto. Tento pravidelný dialóg sa počas každého predsedníctva EÚ uskutočňuje s USA, Kanadou, Japonskom, Čínou, Ruskou federáciou, Kórejskou republikou, Ukrajinou a s Brazíliou. Na základe ad hoc sa organizovali aj osobitné trojky týkajúce sa RĽZ.

II.A.2. Finančná, technická a iná pomoc členských štátov EÚ pre projekty súvisiace s RĽZ

Okrem projektov financovaných EÚ z rôznych nástrojov, ktoré má k dispozícii, členské štáty bilaterálne financovali širokú škálu projektov týkajúcich sa RĽZ. Členské štáty doteraz poskytli do tejto správy tieto príspevky:

RAKÚSKO

V roku 2008 Rakúsko naďalej prispievalo k rôznym projektom pomoci vedeným Úradom OSN pre otázky odzbrojenia (UNODA) na podporu procesu OSN proti RĽZ, pričom sa zameralo predovšetkým na projekty v Afrike.

Rakúsko podporilo predovšetkým tieto projekty:

— vykonávanie praktických opatrení na odzbrojenie v západnej Afrike, technická podpora jednotke pre ručné zbrane Hospodárskeho spoločenstva štátov západnej Afriky (ECOWAS) a ECOSAP,

— úprava sprostredkovania ručných zbraní v Afrike,

— vypracovanie právneho nástroja na kontrolu RĽZ v strednej Afrike.

ESTÓNSKO

Estónsko v roku 2008 finančne prispelo na organizáciu seminára o vykonávaní Medzinárodného nástroja umožňujúceho štátom včas a spoľahlivo odhaľovať a sledovať nedovolené ručné a ľahké zbrane, ktorý sa uskutočnil 11. až 12. júna 2008 v Rio de Janeire.

Prispelo tiež do trustového fondu NATO/Partnerstva za mier „Gruzínsko II: zneškodnenie rakiet a riadených striel“.

FÍNSKO

— Fínsko podporilo Program ECOWAS pre ručné zbrane (ECOSAP) v roku 2008 sumou 250 000 EUR, čím celková výška fínskej podpory v rokoch 2006 – 2008 dosiahla 750 000 EUR,

— finančný príspevok na druhú fázu program OBSE pre RĽZ a konvenčnú muníciu v Tadžickej republike (celkovo 345 197 EUR),

— finančná podpora konferencie OBSE pre regionálne organizácie o vykonávaní programu OSN pre ručné a ľahké zbrane, ktorá sa uskutočnila 28. – 30. mája 2008 v Bruseli (celkovo 20 000 EUR),

— príspevok do trustového fondu Partnerstva za mier NATO v Afganistane na poskytovanie podpory pre fyzickú bezpečnosť a riadenie zásob munície.

FRANCÚZSKO

V období rokov 2006 až 2008 Francúzsko prostredníctvom Rozvojového programu OSN financuje tri programy týkajúce sa ručných a ľahkých zbraní:

— príspevok do programu na podporu kontroly ručných zbraní v členských štátoch ECOWAS, ktorý nadväzuje na úsilie Francúzska v rámci Európskej únie (260 000 USD),

— projekt na zníženie ozbrojeného násilia v KDR prostredníctvom kontroly ručných zbraní a podpory udržateľných prostriedkov obživy (750 000 USD),

— program kontroly ľahkých zbraní a odzbrojenia civilistov v Burundi (200 000 USD).

Francúzsko v roku 2008 tiež prispelo do rozpočtu na činnosť RACVIAC-CSC (30 000 EUR).

NEMECKO

Nemecko prispieva na projekty a činnosti v oblasti RĽZ vrátane ich munície v rámci rôznych inštitúcií a organizácií a v spolupráci s nimi. Väčšina týchto činností sa vykonáva vo väčšom časovom rozpätí ako jeden kalendárny rok. Kľúčové iniciatívy v roku 2008 boli tieto:

Afganistan (trvanie: od roku 2004; celkový rozpočet: 3 000 000) Nemecko od roku 2004 podporuje procesy DD&R a DIAG v Afganistane spolufinancovaním zneškodňovania a likvidácie nadbytočných zbraní a munície.

Angola (trvanie: 2003 – 2009, celkový rozpočet: 11 990 332 EUR) Nemecko podporuje sociálnu a hospodársku reintegráciu bývalých bojovníkov a ich rodín v Angole. Prostredníctvom Instituto de Reintegração Sócio-Profissional para Ex-militares (IRSEM) Nemecko prispieva do Programu demobilizácie a reintegrácie v Angole (ADRP) pod vedením Svetovej banky. Reintegrácia bývalých bojovníkov sa podporuje na miestnej úrovni prostredníctvom sociálno-ekonomických rozvojových projektov a posilňovaním miestnej vládnej správy.

Kambodža (trvanie: 2007 – 2009, celkový rozpočet: 1 615 000 EUR) Nemecko naďalej podporovalo kambodžskú kráľovskú vládu v jej práci týkajúcej sa otázok kontroly RĽZ so zameraním na riadenie zásob a likvidáciu nadbytočných zásob konvenčnej munície, ako aj bezpečné uskladnenie policajných zbraní.

Konžská demokratická republika (trvanie: 2005 – 2011, celkový rozpočet: 12 000 000 EUR) Nemecko podporuje sociálne a hospodárske opätovné začlenenie detí a mladistvých, ktorí boli v minulosti spojení s ozbrojenými silami v provincii Maniema v KDR, sumou 3,5 milióna EUR (technická pomoc), ako aj finančnými prostriedkami na opätovné začlenenie bývalých bojovníkov vo výške 8,5 milióna EUR (do októbra 2008, finančná pomoc) na projekty obnovy infraštruktúry, ktoré sú náročné na prácu.

Ghana (apríl 2008) Nemecká vláda [v úzkej spolupráci s Nemeckým ústavom technickej spolupráce (GTZ), Bonnským medzinárodným strediskom pre konverziu (BICC) a jednotkou pre ručné zbrane ECOWAS] v apríli 2008 podporili odborný seminár, ktorý sa uskutočnil v centre Kofiho Annana pre odbornú prípravu v oblasti udržiavania mieru (KAIPTC) v Accre v Ghane. Účelom tohto seminára bola výmena osvedčených postupov a priorít v oblasti kontroly RĽZ v západnej Afrike. Seminára sa zúčastnili členovia organizácií občianskej spoločnosti, vládnych orgánov a regionálnych organizácií zo subregiónu a ďalších oblastí. V rámci prípravy tohto seminára sa vypracovala a uverejnila príručka venovaná otázkam, ktoré odborníci, osoby zodpovedajúce za tvorbu politík a výskumníci v oblasti RĽZ považujú za najdôležitejšie.

Širšia oblasť Veľkých jazier (trvanie: 2003 – 2009, celkový rozpočet: 12 900 000 EUR) Nemecko prispieva do trustového fondu Programu demobilizácie a reintegrácie pre viacero krajín (MDRP) pre širšiu oblasť Veľkých jazier, ktorý sa realizuje pod záštitou Svetovej banky, a to finančnými prostriedkami vo výške 12,9 milióna EUR. Nemecko sumou 7,5 milióna EUR tiež prispieva na projekt boja proti nedovolenému šíreniu ručných a ľahkých zbraní, ktorý sa vykonáva v rámci podpory konferenčného procesu oblasti Veľkých jazier (2004 – 2011).

Rozvojová spolupráca a kontrola ručných zbraní (trvanie: 2001 – 2008, celkový rozpočet: 3 452 000 EUR) Nemecká vláda vytvorila sektorový projekt Rozvojová spolupráca a kontrola ručných zbraní (DECOSAC). Jedným z cieľov tohto projektu je vytvárať a testovať nástroje kontroly ručných zbraní v rámci rozvojovej spolupráce. V júli 2008 sa tento projekt spojil so sektorovým projektom Predchádzanie krízam a Reforma sektoru bezpečnosti do sektorového projektu Mier a bezpečnosť (trvanie 2008 – 2014, rozpočet na roky 2008 – 2011: 5 000 000 EUR). Program Mier a bezpečnosť sa týka otázok spojených s RĽZ v rámci predchádzania ozbrojenému násiliu a jeho obmedzenia.

MAĎARSKO

Maďarsko prispelo sumou 14 000 EUR do trustového fondu Partnerstva za mier (PfP) NATO na likvidáciu ručných a ľahkých zbraní a MANPADS na Ukrajine.

TALIANSKO

Taliansko v roku 2008 poskytlo finančné príspevky medzinárodným iniciatívam zameraným na potláčanie nedovoleného obchodovania s RĽZ, ako sú príslušné programy ECOWAS na kontrolu RĽZ a projekt na kontrolu ručných zbraní UNDP v Bosne a Hercegovine.

Keď to bolo potrebné, talianske ozbrojené sily zúčastňujúce sa mnohostranných operácií na zachovanie a presadzovanie mieru zozbierali a/alebo zaistili a zneškodnili ručné a ľahké zbrane.

LITVA

Litvou vedený provinčný rekonštrukčný tím nasadený v provincii Ghowr v Afganistane v rokoch 2005 – 2008 zozbieral 1 710 kusov RĽZ (451 kusov v roku 2008) a zlikvidoval viac ako 3 300 kusov výbušnín.

HOLANDSKO

Holandsko v roku 2008 okrem iného prispelo týmto inštitúciám, projektom a iným aktivitám v oblasti ručných a ľahkých zbraní (RĽZ) a ich munície:

— prieskum ručných zbraní, hlavné financovanie,

— Ženevské fórum – cesta k pokroku v oblasti odzbrojenia a kontroly zbraní 07-08,

— trust HALO, zber a likvidácia ručných a ľahkých zbraní a munície v Afganistane,

— UNDP/Kosovo, iniciatíva na kontrolu ručných zbraní,

— UNIDIR, príprava Protokolu o vyhodnotení bezpečnostných potrieb (II) a iné štúdie,

— Regionálne stredisko pre ručné zbrane (Regional Centre for Small Arms – RECSA), vykonávanie nairobskej deklarácie a nairobského protokolu v oblasti Veľkých jazier a Somálskeho polostrova,

— organizácia Saferworld, regionálne a iné programy v oblasti RĽZ,

— podpora národných stredísk pre RĽZ, vykonávanie národného akčného plánu Ugandy,

— UNDP/Bosna a Hercegovina, likvidácia RĽZ a munície,

— MAG, technická pomoc pri mobilnej likvidácií RĽZ v Burundi,

— Asociacion para Politicas Publicas (APP), aktivity proti šíreniu ručných zbraní a nedovolenému obchodovaniu s nimi v Argentíne,

— Úrad NATO pre technickú údržbu a zásobovanie (NAMSA)/fond Partnerstva za mier NATO, likvidácia ručných a ľahkých zbraní, MANPADS a munície na Ukrajine.

POĽSKO

V máji 2008 sa v Tbilisi uskutočnili konzultácie medzi Poľskom a Gruzínskom o kontrole vývozu zbraní a tovaru s dvojakým použitím. Poľskú delegáciu zloženú zo zástupcov ministerstva zahraničných vecí a ministerstva hospodárstva prijal námestník ministra obrany a námestník ministra zahraničných vecí Gruzínska. Pracovných rokovaní sa zúčastnili zástupcovia gruzínskych ministerstiev zahraničných vecí, obrany, spravodlivosti a hospodárskeho rozvoja. Diskutovalo sa o dvoch hlavných otázkach:

1. gruzínsky systém kontroly vývozu v praxi, jeho ucelenosť a transparentnosť a možné oblasti, ktoré je potrebné zlepšiť;

2. rámec budúceho programu odbornej prípravy a seminárov v oblasti kontroly vývozu.

Po uvedených konzultáciách sa v spolupráci s Rakúskom, Nemeckom, Slovinskom a Švédskom a ako súčasť spolupráce EÚ v rámci dlhodobého projektu EÚ v oblasti vývozu tovaru s dvojakým použitím uskutočnil vo Varšave v dňoch 17. – 18. decembra 2008 dvojdenný seminár zameraný na právne aspekty, ktorého sa zúčastnili zástupcovia gruzínskych orgánov na kontrolu vývozu. Cieľom seminára bolo predstaviť medzinárodný a vnútroštátny právny rámec v oblasti kontroly vývozu v rámci obchodovania s tovarom s dvojakým použitím a zbraňami, s osobitným dôrazom na RĽZ.

PORTUGALSKO

Keď to bolo potrebné, portugalské ozbrojené sily zúčastňujúce sa operácií na zachovanie alebo presadzovanie mieru zaistili a zneškodnili ručné a ľahké zbrane.

SLOVINSKO

Slovinská vláda v roku 1998 ako humanitárnu a neziskovú organizáciu zriadila Medzinárodný trustového fond pre odmínovanie a pomoc obetiam mín (ITF). ITF pomáha krajinám v juhovýchodnej Európe, na Kaukaze a v Strednej Ázii riešiť problémy súvisiace s nášľapnými mínami a osobám, ktoré prežili zranenia spôsobené nášľapnými mínami, pomáha s telesnou a socio-ekonomickou rehabilitáciou. Po viac ako desiatich rokoch skúseností ITF rozšíri svoj pomocný program aj na oblasť RĽZ. ITF v súčasnosti v Albánsku realizuje jednoročný projekt zvyšovania povedomia o rizikách, ktoré RĽZ predstavujú, s rozpočtom vo výške viac ako 200 000 EUR a očakáva, že jeho výsledky budú viditeľné o niekoľko rokov.

ŠPANIELSKO

OSN (Organizácia Spojených národov)

Španielsko v roku 2008 poskytlo dobrovoľný príspevok vo výške 2 000 000 EUR na podporu projektu UNICEF v oblasti reintegrácie detských vojakov. Španielska agentúra pre medzinárodnú rozvojovú spoluprácu (AECID) dobrovoľne finančne prispela i na ďalšie projekty venované obetiam strelných zbraní, ich rodinám a komunitám, z ktorých pochádzajú.

Organizácia pre bezpečnosť a spoluprácu v Európe

Španielsko v roku 2008 dobrovoľne prispelo sumou 400 000 EUR na podporu týchto projektov politicko-vojenskej dimenzie OBSE:

— v oblasti RĽZ: Bielorusko a Tadžikistan,

— v oblasti konvenčnej munície, výbušnín a rozbušiek: Gruzínsko (rozvoj kapacít v oblasti demilitarizácie a zneškodňovanie nadbytočnej munície) a Čierna Hora (likvidácia zásob nadbytočnej munície),

— v oblasti likvidácie paliva pre riadené strely (zmes): Ukrajina a Kazachstan.

Organizácia Severoatlantickej zmluvy (NATO)

Španielsko v roku 2008 dobrovoľne prispelo na tieto projekty:

— fyzická bezpečnosť skladov zbraní a muničných skladov a riadenie zásob munície v Afganistane: 150 000 EUR,

— rozvoj kapacít v oblasti demilitarizácie v Gruzínsku: 25 000 EUR.

Parlamentné fórum pre RĽZ

Zasadnutí Parlamentného fóra pre RĽZ sa od jeho založenia v októbri 2002 zvyčajne zúčastňovali dvaja španielski poslanci. Španielsko poskytlo fóru tieto dobrovoľné príspevky: 30 000 EUR v roku 2007 a 80 000 EUR v roku 2008.

Hospodárske spoločenstvo štátov západnej Afriky (ECOWAS)

V decembri 2005 Španielsko podpísalo memorandum o porozumení s Výkonným sekretariátom Hospodárskeho spoločenstva západoafrických štátov (ECOWAS) a zaviazalo sa prispieť na činnosť a programy tejto organizácie sumou vo výške jedného milióna EUR v období rokov 2006 až 2008, pričom 750 000 EUR sa venuje na podporu programu kontroly RĽZ v západnej Afrike. V roku 2008 sa tak na tento účel venovalo 250 000 EUR.

UN-LiREC a UNDP

Španielsko tiež finančne podporilo rôzne činnosti Regionálneho centra Organizácie Spojených národov pre mier, odzbrojenie a rozvoj v Latinskej Amerike a Karibiku (UN-LiREC – 275 000 EUR) a Rozvojového programu OSN (UNDP – 600 000 EUR). Medzi tieto činnosti patrila likvidácia 42 537 RĽZ v kontexte viacročného procesu likvidácie strelných zbraní v Peru (2007 až 2009), vypracovanie príručky najlepších postupov pri likvidácii strelných zbraní, organizácie regionálnych stretnutí atď.

Mimovládne organizácie

Španielsko v roku 2008 poskytlo dobrovoľné príspevky mimovládnym organizáciám Instituto de Enseñanza para el Desarrollo Sostenible (IEPADES) (Guatemala) (50 000 EUR) a projektu Small Arms Survey (SAS) (100 000 EUR), a to na podporu ich činnosti a výskumu v oblasti uplatňovania Ženevskej deklarácie o ozbrojenom násilí a rozvoji.

ŠVÉDSKO

Ministerstvo zahraničných vecí v roku 2008 financovalo štúdiu, ktorú realizoval Štokholmský medzinárodný inštitút pre výskum mieru (SIPRI) a ktorá dokumentovala a analyzovala informácie o transferoch RĽZ, ktoré boli Registru konvenčných zbraní OSN nahlásené za obdobie 2003 – 2006. Výsledky štúdie boli prezentované na treťom bienálnom stretnutí štátov na posúdenie vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch, ktoré sa uskutočnilo v júli 2008 v New Yorku.

MZV podporilo tieto ďalšie aktivity:

— prieskum ručných zbraní (Small Arms Survey), Ženeva: 1 milión SEK za rok v hlavnom financovaní (2005, 2006, 2007 a 2008),

— SIPRI (popri hlavnom financovaní): 265 000 SEK v roku 2008 na výskumný projekt o príspevkoch štátov do Registra konvenčných zbraní OSN týkajúcich sa RĽZ (pozri vyššie); 1 921 000 SEK v roku 2008 na štúdiu o transferoch RĽZ do Afriky; 1 885 000 SEK v roku 2008 na úpravu ročenky SIPRI.

Švédska agentúra pre medzinárodnú rozvojovú spoluprácu (Sida) podporila tieto projekty v oblasti RĽZ:

— UN-LiREC – 12 miliónov SEK (2008 – 2012),

— Parlamentné fórum pre RĽZ (globálna organizácia) – 4,6 milióna SEK (2008 – 2010),

— OBSE Ukrajina: likvidácia zásob zmesí raketového paliva – 15 miliónov SEK (2008 – 2010),

— program UNICEF v oblasti RĽZ – 15,5 milióna SEK (2006 -2009),

— organizácia Saferworld (činnosť týkajúca sa RĽZ) – 12,6 milióna SEK (2007 – 2009).

Sida okrem toho sumou 6 miliónov SEK na obdobie rokov 2008 – 2010 podporila program v oblasti odzbrojenia, demobilizácie a reintegrácie (DDR) v Ugande zameraný na demobilizáciu a reintegráciu bývalých detských vojakov.

Akadémia Folkeho Bernadotta (FBA) sa zapája do udržiavania a rozširovania medzinárodnej siete odborníkov na DDR, v rámci ktorej si možno vymieňať teoretické a praktické znalosti a skúsenosti. FBA je členom integrovanej skupiny pre odbornú prípravu v oblasti DDR, ktorá je skupinou vzdelávacích inštitúcií so spoločným zámerom rozvíjať a spoločne využívať vzdelávací materiál vychádzajúci z integrovaných noriem OSN pre DDR (IDDRS). FBA každoročne vedie vo Švédsku kurzy v oblasti DDR a podporuje odbornú prípravu v tejto oblasti v iných krajinách a v rámci medzinárodných misií; platí to aj pre rok 2008.

SPOJENÉ KRÁĽOVSTVO

Medzi príspevky Spojeného kráľovstva k aktivitám v oblasti RĽZ v roku 2008 patrilo okrem iného:

— podpora Regionálneho centra pre ručné zbrane (RECSA) so sídlom v Nairobi, ktoré pomáha krajinám strednej a východnej Afriky posilňovať ich kontroly ručných zbraní,

— hlavné financovanie projektu Small Arms Survey,

— podpora súboru posúdení existujúceho legislatívneho rámca v oblasti kontroly transferov zo strany organizácie Saferworld,

— odborná príprava v oblasti kontroly a sledovania RĽZ realizovaná v Brazílii, Salvádore a Mozambiku,

— technická podpora poskytnutá Konžskej republike na účely identifikácie, zaobchádzania, uskladňovania a likvidácie RĽZ,

— osvetová práca na účely presadzovania účinných kontrol vývozu,

— podpora aktivít na odzbrojenie a demobilizáciu bývalých bojovníkov v Sudáne.

V rokoch 2008 až 2010 budú luxemburské orgány financovať projekt Európskeho inštitútu pre výskum mieru a bezpečnosti (GRIP), ktorého cieľom je posilnenie siete afrických MVO v oblasti predchádzania konfliktom a budovania mieru. Tento projekt okrem iného počíta s vytvorením siete MVO v strednej a východnej Afrike, ktoré pôsobia v oblasti kultúry mieru, budovania mieru a boja proti šíreniu ľahkých zbraní. Celkový príspevok na tento projekt dosahuje výšku 285 000 EUR.

II.A.3. Účasť na medzinárodných seminároch a konferenciách alebo ich organizovanie

ESTÓNSKO

Predstavitelia Estónska sa aktívne zúčastnili niekoľkých medzinárodných konferencií, kurzov a seminárov o problematike RĽZ, ktoré usporiadali OSN, OBSE, EÚ a iné medzinárodné organizácie, ako aj mimovládne organizácie. Estónsko tiež podporuje rokovania o medzinárodnej dohode o obchode so zbraňami.

Estónsko je zúčastnenou krajinou Wassenaarskeho usporiadania.

V roku 2008 Estónsko predsedalo Fóru OBSE pre bezpečnostnú spoluprácu.

Zástupcovia vládnych agentúr a Úradu pre licencovanie vývozu (Komisia pre strategický tovar) sa tiež aktívne zúčastňovali na práci pracovnej skupiny EÚ pre vývoz konvenčných zbraní (COARM) a pracovnej skupiny EÚ pre tovar dvojakého použitia (WPDUG).

Estónsko každoročne predkladá správy Registru konvenčných zbraní OSN a OBSE.

ÍRSKO

Írsko sa tiež zúčastnilo práce Ženevského procesu v oblasti ručných zbraní – iniciatívy Ženevského fóra, v rámci ktorej sa vlády, medzinárodné organizácie a MVO stretávajú na neformálnych konzultačných stretnutiach na účely presadzovania a monitorovania vykonávania akčného programu na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch. Írsko v roku 2008 poskytlo Ženevskému fóru aj finančné prostriedky.

Finančné prostriedky poskytlo aj Medzinárodnej akčnej sieti pre ručné zbrane – združeniu organizácií občianskej spoločnosti, ktorého činnosť sa zameriava na zastavenie šírenia a zneužívania ručných a ľahkých zbraní.

SLOVINSKO

Prvý seminár v rámci jednotnej akcie 2008/230/SZBP o podpore kontroly vývozu konvenčných zbraní a zásadách kódexu správania EÚ pri vývozoch zbraní, ktorý zorganizovalo slovinské predsedníctvo, sa konal 4. – 6. mája 2008 v Ľubľane. Zúčastnili sa na ňom vládni úradníci zapojení do procesu udeľovania vývozných povolení pre zbrane zo šiestich krajín juhovýchodnej Európy.

II.A.4. Ďalšie iniciatívy

LUXEMBURSKO

V rokoch 2008 až 2010 budú luxemburské orgány financovať projekt Európskeho inštitútu pre výskum mieru a bezpečnosti (GRIP), ktorého cieľom je posilnenie siete afrických MVO v oblasti predchádzania konfliktom a budovania mieru. Tento projekt okrem iného počíta s vytvorením siete MVO v strednej a východnej Afrike, ktoré pôsobia v oblasti kultúry mieru, budovania mieru a boja proti šíreniu ľahkých zbraní. Celkový príspevok na tento projekt dosahuje výšku 285 000 EUR.

ŠPANIELSKO

Španielsko zorganizovalo Piaty seminár o ručných a ľahkých zbraniach venovaný budúcnosti akčného programu OSN a návrhu zmluvy o obchode so zbraňami, ktorý sa uskutočnil 18. až 22. februára 2008 na pôde vzdelávacieho strediska Cartagena de Indias (Kolumbia), ako aj prvý subregionálny seminár o Ženevskej deklarácii o ozbrojenom násilí a rozvoji, ktorý sa konal 28. až 30. apríla 2008 v stredisku odbornej prípravy La Antigua Guatemala, v rámci projektov vzdelávania a pomoci španielskej agentúry pre medzinárodnú rozvojovú spoluprácu (AECID).

SLOVINSKO

Počas slovinského predsedníctva začala pracovná skupina pre globálne odzbrojenie a kontrolu zbrojenia (CODUN) diskutovať aj o možnom začlenení prvku RĽZ do politických dohôd, ktoré EÚ uzatvára s tretími stranami.

II.B. Účasť na práci medzinárodných organizácií a na regionálnych usporiadaniach v oblasti konvenčných zbraní, najmä ručných a ľahkých zbraní

EÚ naďalej podporovala vykonávanie akčného programu OSN pre RĽZ, ktorý zostáva základom úsilia vynakladaného na celosvetovej úrovni. Vyhlásenia EÚ sa prezentovali na bienálnom stretnutí členských štátov, ktoré sa konalo v júli v New Yorku a ktorého výsledkom bola záverečná správa prijatá v hlasovaní, ktoré presadil Irán, ktorý sa ho spolu so Zimbabwe zdržal. Správa skutočne zabezpečuje skvalitnenie a posilnenie vykonávania akčného programu OSN a ďalšia činnosť EÚ v tejto oblasti sa ňou bude riadiť.

EÚ naďalej významne podporuje pokrok v oblasti posilňovania kontrol transferov RĽZ a ich munície. V roku 2008 oslávila desiate výročie Kódexu správania EÚ pri vývoze zbraní, ktorý k uvedenému cieľu významne prispel. Európska únia taktiež naďalej prikladá veľký význam úsiliu v rámci Wassenaarskeho usporiadania.

EÚ sa aj naďalej plne angažuje v podpore zmluvy o obchode so zbraňami (ATT). Členské štáty EÚ sa aktívne podieľali na práci skupiny vládnych expertov, ktorú vytvoril generálny tajomník Organizácie Spojených národov (jej členom bolo sedem členských štátov EÚ). EÚ naďalej nabádala a podporovala tretie krajiny, aby tento proces podporovali. Všetky členské štáty boli medzi 110 krajín, ktoré spolupredložili rezolúciu prvého výboru 63. zasadnutia Valného zhromaždenia OSN, v ktorej sa vyzýva na vytvorenie otvorenej pracovnej skupiny s cieľom uľahčiť ďalšie posudzovanie vykonávania odporúčaní uvedených v správe generálneho tajomníka, ktorá by sa zriadila s pomocou skupiny vládnych expertov.

RAKÚSKO

Pokiaľ ide o ručné a ľahké zbrane, Rakúsko sa popri aktívnej spolupráci v rámci EÚ aktívne zúčastňovalo činnosti medzinárodných a regionálnych organizácií, ako Organizácia Spojených národov, OBSE, Rada euroatlantického partnerstva a Wassenaarske usporiadanie – režim kontroly vývozu so sídlom vo Viedni.

BELGICKO

Belgicko v roku 2008 finančne prispelo na niekoľko projektov a organizácií venujúcich sa otázke destabilizačného šírenia RĽZ:

— budovanie podpory a kapacít na rozvoj národných akčných plánov pre ručné a ľahké zbrane v Burundi, Konžskej demokratickej republike a Rwande zo strany inštitútu GRIP,

— boj proti šíreniu RĽZ v Bangladéši a južnej Ázii – organizácia Saferworld,

— uverejnenie výročnej správy projektu Small Arms Survey,

— analýza RĽZ zaistených v Kolumbii s cieľom zhodnotiť a zlepši európsku kontrolu vývozu RĽZ zo stany univerzity v Gente,

— boj proti nedovolenej výrobe a obchodovaniu so strelnými zbraňami v Kolumbii – Úrad OSN pre drogy a kriminalitu UNODC/PNUCID,

— trustový fond NATO na podporu stiahnutia jednotiek na ochranu Kosova (KPC) zo strany NATO,

— Kosovská iniciatíva na kontrolu ručných zbraní zo strany (KOSSAC) UNDP,

— SACBIH – program na kontrolu ručných zbraní v Bosne zo strany UNDP.

FÍNSKO

Fínsko sa v roku 2008 naďalej aktívne podieľalo na práci medzinárodných organizácií a regionálnych dohôd v otázkach súvisiacich s RĽZ. Popri aktivitách uvedených nižšie sa zúčastňuje stretnutí a prípravy správ v rámci EÚ, OSN, OBSE, NATO/EAPC a Wassenaarskeho usporiadania.

Okrem toho:

— vysiela úradníka na podporu Fóra pre spoluprácu v oblasti bezpečnosti (FSC) zodpovedného za oblasť ručných zbraní do Strediska OBSE na prevenciu konfliktov,

— v rámci Ženevského procesu v oblasti ručných zbraní Fínsko predsedalo pracovnej skupine bienálneho stretnutia štátov v roku 2008 na prípravu tretieho bienálneho stretnutia štátov,

— účasť na činnosti ústrednej skupiny Ženevskej deklarácie o ozbrojených konfliktoch a rozvoji a pomoc pri praktickom vykonávaní deklarácie najmä v Keni,

— finančný príspevok na projekt Small Arms Survey na účely vydania ročenky Small Arms Survey za rok 2008 (spolu 20 000 EUR),

— finančný príspevok na projekt UNIDIR (Inštitút Organizácie Spojených národov na výskum odzbrojenia) s názvom Vykonávanie akčného programu OSN pre RĽZ – analýza správ predložených štátmi v rokoch 2006 –2008 (celkom 20 000 EUR).

FRANCÚZSKO

Vzhľadom na to, že v dohodách Európskej únie s tretími krajinami s rozmerom SZBP sa otázka RĽZ zvyčajne neobjavovala, Francúzsko počas svojho predsedníctva v Rade EÚ iniciovalo prijatie článku o RĽZ ako jedno z „politických ustanovení“. Toto rozhodnutie by malo zlepšiť vykonávanie stratégie EÚ na boj proti nedovolenému hromadeniu ľahkých a ručných zbraní a ich munície a nedovolenému obchodovaniu s nimi (2005) a je prejavom pozornosti, ktorú Európska únia tejto hrozbe venuje.

Francúzsko počas svojho predsedníctva v Rade EÚ podporovalo začatie dialógu o RĽZ medzi EÚ a Čínou v záujme presadzovania zodpovednejšieho prístupu k transferom ľahkých zbraní a munície, najmä v Afrike.

Francúzsko navrhlo, aby pracovná skupina pre globálne odzbrojenie a kontrolu zbrojenia (CODUN) zvážila financovanie projektov na zlepšenie vykonávania iniciatívy na potláčanie nedovoleného obchodovania s RĽZ prostredníctvom leteckej dopravy. Táto iniciatíva ustanovuje výmenu informácií, prostredníctvom SITCEN-u, o leteckých spoločnostiach, ktoré by mohli byť zapojené do takéhoto obchodu, a vymedzenie kritérií na vyhlásenie pohotovosti.

NEMECKO

Nemecko sa aktívne podieľa na práci medzinárodných a regionálnych organizácií, ako aj na usporiadaniach v oblasti ručných a ľahkých zbraní a ich munície. Medzi tieto multilaterálne mechanizmy patrí najmä OSN, OBSE, NATO a Wassenaarske usporiadanie. Nemecko pravidelne vysiela expertov na posudzovacie a hodnotiace návštevy, ako aj na pracovné semináre a semináre organizované v rámci týchto organizácií.

LITVA

Litva sa pravidelne zúčastňovala podujatí venovaných RĽZ, ktoré organizovali OSN, OBSE, EÚ a NATO. Predložila OSN správy na účely vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými zbraňami a s ľahkými zbraňami vo všetkých jeho aspektoch. Predložila tiež výročnú správu v rámci Kódexu správania EÚ pri vývoze zbraní, Registra konvenčných zbraní OSN, informácie o vývoze a dovoze RĽZ a o RĽZ identifikovaných ako nadbytočné a/alebo o zaistených a zlikvidovaných RĽZ v rámci dokumentu OBSE o RĽZ, ako aj ďalšie príslušné správy a informácie.

HOLANDSKO

Holandsko je členom ústrednej skupiny Ženevskej deklarácie o ozbrojenom násilí a rozvoji a aktívne sa zúčastňuje vykonávania tejto deklarácie. V roku 2008 Holandsko poskytlo finančné prostriedky na organizáciu Regionálnej konferencie pre krajiny východnej a juhovýchodnej Európy.

Holandsko je členom osobitnej skupiny pre boj proti ozbrojenému násiliu a chudobe, ktorá je súčasťou siete OECD/DAC, a aktívne sa usiluje o výraznejšie začleňovanie opatrení a programov v oblasti RĽZ a ozbrojeného násilia do rozvojových rámcov a programov SSR.

Holandsko podporuje akčný program OSN a príslušné rezolúcie prvého výboru VZ OSN. Okrem toho sa usiluje o lepšie porozumenie problému RĽZ v jeho najširšom zmysle prostredníctvom podpory výskumných inštitúcií, ako sú projekt Small Arms Survey so sídlom v Ženeve, program ISS v oblasti riadenia zbraní a štúdie UNIDIR.

III.1. Organizácia Spojených národov

RAKÚSKO

Rakúsko sa zúčastnilo tretieho bienálneho stretnutia štátov, ktoré sa zúčastňujú na akčnom programe OSN proti nedovolenému obchodovaniu s ručnými a ľahkými zbraňami, a spolufinancovalo účasť afrických rozvojových štátov na tomto stretnutí.

Rakúsko ďalej podporovalo proces vykonávania akčného programu OSN pre RĽZ a sekretariátu OSN predložilo svoje národné správy za roky 2007 a 2008 vrátane informácií o označovaní a sledovaní zbraní.

BELGICKO

Belgicko sa zapojilo do činnosti v rámci tretieho bienálneho stretnutia štátov na posúdenie vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch, ktoré sa uskutočnilo 14. – 18. júla 2008 v New Yorku.

Počas diskusie o odzbrojení, ktorú v Bezpečnostnej rade OSN 19. novembra 2008 iniciovala Kostarika, Belgicko podporilo prijatie medzinárodnej zmluvy o obchode so zbraňami v záujme zvýšenia bezpečnosti ľudí, najmä najzraniteľnejších skupín obyvateľstva, ako napríklad deti.

BULHARSKO

Bulharsko sa v roku 2008, na ktorý sa táto správa vzťahuje, zúčastnilo tretieho bienálneho stretnutia štátov na posúdenie vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch, ktoré sa uskutočnilo 14. – 18. júla 2008 v New Yorku. Pred týmto stretnutím predložilo svoju národnú správu o vykonávaní akčného programu OSN vrátane informácií o označovaní a sledovaní.

CYPRUS

Cyprus poskytuje OSN správy na účely vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch. V tejto súvislosti je potrebné spomenúť Národnú správu o vykonávaní akčného programu OSN, ktorá bola predložená v júli 2008, pred tretím bienálnym stretnutím štátov na posúdenie vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch, ktoré sa uskutočnilo 14. – 18. júla 2008 v New Yorku. Cyprus okrem toho na základe rozhodnutia 124/2004 poskytol UNHCHR informácie o predchádzaní porušovaniu ľudských práv spôsobenému dostupnosťou a zneužívaním RĽZ.

ČESKÁ REPUBLIKA

Česká republika podporila iniciatívy na presadzovanie a vykonávanie medzinárodného nástroja na sledovanie. V rámci tohto úsilia dobrovoľne prispela sumou 1,8 milióna CZK (95 969 USD) do trustového fondu OSN pre upevnenie mieru praktickými opatreniami na odzbrojenie s cieľom pomôcť Úradu OSN pre otázky odzbrojenia (UNODA) zorganizovať v Prahe seminár o označovaní RĽZ pre účastníkov z 15 východoafrických, juhoafrických a severoafrických krajín. Česká republika bude jedným z hostiteľov tohto seminára a bude na ňom prezentovať svoje technické odborné znalosti a skúsenosti.

Česká republika predložila OSN správy na účely vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými zbraňami a s ľahkými zbraňami vo všetkých jeho aspektoch.

FÍNSKO

Fínsko bolo členom kancelárie tretieho bienálneho stretnutia štátov pre ručné a ľahké zbrane, ktoré sa uskutočnilo v júli 2008 v New Yorku.

Naďalej podporovalo medzinárodné úsilie o posilnenie kontroly vývozu zbraní a obmedzenie šírenia RĽZ.

Fínsko bolo od začiatku rozhodným obhajcom medzinárodnej zmluvy o obchode so zbraňami (ATT).V roku 2008 bolo členom skupiny vládnych expertov OSN pre ATT a v roku 2009 sa naďalej zúčastňuje činnosti otvorenej pracovnej skupiny (OEWG). Fínsko je jedným z členov kancelárie OEWG.

FRANCÚZSKO

Po neúspešnom stretnutí v roku 2006 sa na treťom bienálnom stretnutí štátov, ktoré sa zúčastňujú na akčnom programe OSN pre RĽZ, podarilo prijať správu. Francúzsko ako predsednícka krajina Rady EÚ koordinovala činnosť zástupcov členských štátov, čo umožnilo konsolidovať stanovisko EÚ k vybranému postupu a vyjadriť nesúhlas s hlasovaním o prijatí správy. Stretnutia vo formáte trojky tiež prispeli k tomu, že určité členské štáty stiahli svoje výhrady.

Francúzsko sa zúčastnilo práce skupiny vládnych expertov, ktorá bola zriadená s cieľom posúdiť ďalšie kroky na zlepšenie spolupráce v súvislosti s otázkou nadmerných zásob konvenčnej munície a ktorá v roku 2008 zasadala trikrát a vydala správu obsiahnutú v dokumente OSN A/63/182.

NEMECKO

Nemecko sa v roku 2008 aktívne zúčastnilo činnosti skupiny vládnych expertov, ktorá skúmala realizovateľnosť, rozsah pôsobnosti a parametre návrhu medzinárodnej zmluvy o obchode so zbraňami. Nemecko vždy presadzovalo svoju reštriktívnu politiku v oblasti kontroly vývozu vojenského vybavenia na medzinárodnej úrovni. Aktívne preto podporuje celosvetovo uplatniteľnú zmluvu o obchode so zbraňami a v súvislosti s takýmto nástrojom presadzuje komplexný prístup. Nemecká vláda sa bude naďalej usilovať o získanie podpory pre ambicióznu zmluvu o obchode so zbraňami, tak zo strany dovážajúcich, ako aj vyvážajúcich štátov.

ÍRSKO

Írsko sa zúčastnilo činnosti tretieho bienálneho stretnutia štátov na posúdenie vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch, ktoré sa uskutočnilo 14. – 18. júla 2008 v New Yorku.

TALIANSKO

V roku 2008 bolo Taliansko aktívnym účastníkom tretieho bienálneho stretnutia štátov, ktoré sa zúčastňujú akčného programu OSN z roku 2001 proti nedovolenému obchodovaniu s ručnými a ľahkými zbraňami, ktoré sa uskutočnilo v New Yorku. V rámci prvého výboru VZ OSN podporilo všetky rezolúcie zamerané na potláčanie nedovoleného obchodovania s RĽZ a posilnenie medzinárodnej spolupráce v oblasti ich kontroly.

Taliansko bolo v roku 2008 členom skupiny vládnych expertov OSN pre ATT a v rámci príslušných rokovaní potvrdilo, že podporuje konkrétne kroky zamerané na prijatie medzinárodnej zmluvy o obchode so zbraňami.

LITVA

Litva bola predsedníckou krajinou tretieho bienálneho stretnutia štátov OSN, ktoré sa uskutočnilo 14. – 18. júla 2008 v New Yorku a ktorého cieľom bolo posúdiť vykonávanie akčného programu na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch.

LUXEMBURSKO

Luxembursko bolo na 63. zasadnutí VZ OSN v rámci prvého výboru jedným zo spolupredkladateľov rôznych rezolúcií týkajúcich sa RĽZ a munície alebo za ne hlasovalo.

Sumou 50 000 EUR dobrovoľne prispelo na projekt UNDP Kosovská iniciatíva na kontrolu ručných zbraní.

MALTA

Malta predložila svoju výročnú správu o vykonávaní akčného plánu UNODA za rok 2008. Maltská vláda sa konzistentne drží svojej politiky nikdy nevyrábať zbrane ani ich vyvážať do iných krajín, a to vrátane konvenčných zbraní a vojenského vybavenia.

Malta sa zúčastnila tretieho bienálneho stretnutia štátov na posúdenie vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch, ktoré sa uskutočnilo 14. – 18. júla 2008 v New Yorku.

PORTUGALSKO

Portugalsko sa v roku 2008 zúčastnilo tretieho bienálneho stretnutia štátov, ktoré sa zúčastňujú akčného programu OSN proti nedovolenému obchodovaniu s ručnými a ľahkými zbraňami, a počas 63. schôdze Valného zhromaždenia OSN podporilo všetky rezolúcie týkajúce sa RĽZ a munície.

Portugalsko rozhodne podporuje proces smerujúci k prijatiu právne záväzného nástroja týkajúceho sa konvenčných zbraní (vrátane RĽZ) a na rôznych fórach potvrdilo svoju podporu komplexnej zmluve o obchode so zbraňami.

Portugalsko podporuje medzinárodné úsilie o posilnenie transparentnosti v oblasti vývozu zbraní a z toho dôvodu každoročne poskytuje do registra OSN údaje o dovoze a vývoze konvenčných zbraní vrátane údajov o ručných a ľahkých zbraniach.

RUMUNSKO

Rumunsko sa v roku 2008 naďalej podieľalo na práci medzinárodných organizácií a regionálnych dojednaní v otázkach súvisiacich s RĽZ.

V roku 2008 bolo aktívnym členom skupiny vládnych expertov OSN pre ATT a v roku 2009 sa naďalej zúčastňuje činnosti otvorenej pracovnej skupiny.

Rumunská národná agentúra pre kontrolu vývozu, spoločne s programom EÚ v oblasti kontroly ručných zbraní v Albánskej republike (EUSAC), ktorý zastrešuje Rozvojový program OSN, pokračovali v roku 2008 v organizovaní pracovných seminárov pre úradníkov albánskej vlády z ministerstva obrany – kontrolného úradu pre štátny vývoz a ministerstva zahraničných vecí.

SLOVINSKO

Slovinsko pracovalo na vykonávaní akčného programu OSN a predložilo sekretariátu OSN svoju národnú správu o vykonávaní tohto akčného programu.

Počas slovinského predsedníctva Rady Európskej únie v prvej polovici roku 2008 sa uskutočnilo osobitné stretnutie pracovnej skupiny pre globálne odzbrojenie a kontrolu zbrojenia (CODUN), ktoré sa sústredilo na otázku RĽZ a ich munície. Toto zasadnutie, ktoré sa uskutočnilo v júni, umožnilo lepšiu koordináciu a súdržnosť predovšetkým s ohľadom na projektovú činnosť a technickú spoluprácu v rámci rôznych finančných nástrojov EÚ. Zástupcovia NAMSA a SEESAC informovali členské štáty o najnovšom vývoji v súvislosti s ich projektmi a vymenili si názory na možnosti budúcej spolupráce.

Jednou z hlavných priorít Slovinska v oblasti odzbrojenia je vykonávanie akčného programu Organizácie Spojených národov z roku 2001 na predchádzanie, potláčanie a odstraňovanie nedovoleného obchodovania s ručnými a ľahkými zbraňami. Počas príprav EÚ na bienálne stretnutie štátov, ktoré sa uskutočnilo v júli 2008 v New Yorku, prebehli komplexné diskusie a výmena názorov s partnermi.

SLOVENSKO

V oblasti kontroly vývozu Slovensko dodržiava medzinárodné záväzky vyplývajúce z príslušných rezolúcií Bezpečnostnej rady OSN.

Slovensko je jedným zo signatárov Protokolu OSN proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúceho Dohovor OSN proti nadnárodnému organizovanému zločinu.

ŠPANIELSKO

V oblasti RĽZ sa Španielsko zúčastnilo na všetkých činnostiach OSN, OBSE, Wassenaarskeho usporiadania a Parlamentného fóra pre RĽZ.

Španielsko podporilo iniciatívu, ktorú prostredníctvom kampane za kontrolu zbraní presadzujú rôzne MVO, a spolupôsobí v skupine vládnych expertov vybraných generálnym tajomníkom OSN, ktorá má za úlohu preskúmať realizovateľnosť, rozsah pôsobnosti a parametre budúcej dohody o medzinárodnom obchode so zbraňami (ATT).

ŠVÉDSKO

Švédsko predovšetkým prostredníctvom ministerstva zahraničných vecí a Švédskej agentúry pre medzinárodnú rozvojovú spoluprácu (Sida) v roku 2008 naďalej podporovalo viacero inštitúcií, projektov a aktivít zameraných na predchádzanie, potláčanie a odstraňovanie nedovoleného obchodovania s RĽZ vo všetkých jeho aspektoch, ako sa uvádza v akčnom programe OSN.

V roku 2008 sa zúčastnilo tretieho bienálneho stretnutia štátov, ktoré sa uskutočnilo v New Yorku, na posúdenie vykonávania akčného programu OSN z roku 2001 na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch. Švédsko podporuje akčný program OSN a všetky príslušné rezolúcie prvého výboru VZ OSN.

Švédsko každoročne podáva správy do dobrovoľného Registra konvenčných zbraní OSN a od roku 2007 aj o vývozoch RĽZ.

SPOJENÉ KRÁĽOVSTVO

Spojené kráľovstvo sa zúčastnilo tretieho bienálneho stretnutia štátov na posúdenie vykonávania akčného programu OSN na predchádzanie, potláčanie a odstraňovanie nedovoleného obchodovania s ručnými a ľahkými zbraňami vo všetkých jeho aspektoch a presadzovalo ráznejšie opatrenia v oblasti nedovoleného sprostredkúvania. Podporovalo tiež vykonávanie národných plánov a regionálnych a medzinárodných dohôd na kontrolu RĽZ, ako je akčný program OSN.

III.2. Prvý výbor VZ OSN

RAKÚSKO

Na 63. zasadnutí Valného zhromaždenia OSN bolo Rakúsko jedným z predkladateľov týchto rezolúcií:

— rezolúcia Pomoc štátom pri potláčaní nedovoleného obchodovania s ručnými a ľahkými zbraňami a ich zbere,

— rezolúcia 63/72 Nedovolené obchodovanie s ručnými a ľahkými zbraňami vo všetkých jeho aspektoch.

BULHARSKO

Bulharsko bolo na 63. zasadnutí Valného zhromaždenia OSN jedným z prekladateľov týchto rezolúcií a rozhodnutí VZ týkajúcich sa RĽZ: Pomoc štátom pri potláčaní nedovoleného obchodovania s ručnými a ľahkými zbraňami a ich zbere, Nedovolené obchodovanie s ručnými a ľahkými zbraňami vo všetkých jeho aspektoch, Posilnenie bezpečnosti a spolupráce v Stredozemí.

Podporilo tiež rezolúciu VZ OSN Kontrola konvenčných zbraní na regionálnej a subregionálnej úrovni.

NEMECKO

Otázka nadmerných zásob konvenčnej munície bola naďalej zdrojom veľkých obáv.

V nadväznosti na rezolúciu VZ OSN 61/72 o zriadení skupiny vládnych expertov predložilo Nemecko spolu s Francúzskom rezolúciu VZ OSN 63/61, ktorej názov bol opäť Problémy vyplývajúce z hromadenia nadmerných zásob konvenčnej munície. Rezolúcia z roku 2008 vo svojich odsekoch 6 a 7 schválila správu skupiny vládnych expertov. Okrem rázneho vyzvania štátov k vykonávaniu odporúčaní skupiny vládnych expertov rezolúcia ustanovila proces zameraný na vypracovanie technických usmernení v rámci OSN v oblasti riadenia zásob konvenčnej munície, ktoré by mohli štáty dobrovoľne využívať, čím by sa im pomohlo zlepšiť ich národné kapacity v oblasti riadenia zásob, predchádzať nárastu nadmerných zásob munície a zmierňovať širšie riziká. Na účely prípravy činnosti skupiny vládnych expertov v roku 2008 Nemecko podporilo realizáciu niekoľkých štúdií a regionálnych pracovných seminárov o otázkach riadenia zásob.

LOTYŠSKO

Lotyšsko na 63. zasadnutí Valného zhromaždenia OSN podporilo všetky rezolúcie týkajúce sa RĽZ a munície, ako aj konvenčných zbraní.

LITVA

Na zasadnutí prvého výboru Valného zhromaždenia OSN Litva podporila a bola jedným z predkladateľov týchto rezolúcií:

— GA/63/57 Informácie o opatreniach na budovanie vzájomnej dôvery v oblasti konvenčných zbraní,

— GA/63/240 Na ceste k zmluve o obchode so zbraňami: stanovenie spoločných medzinárodných noriem pre dovoz, vývoz a transfer konvenčných zbraní,

— GA/63/72 Nedovolené obchodovanie s ručnými a ľahkými zbraňami vo všetkých jeho aspektoch,

— GA/63/66 Pomoc štátom pri potláčaní nedovoleného obchodovania s ručnými a ľahkými zbraňami a ich zbere.

MALTA

Malta sa zúčastnila na práci prvého výboru VZ OSN týkajúcej sa zmluvy o obchode so zbraňami. Malta hlasovala za rezolúciu.

ŠPANIELSKO

V rámci prvého výboru počas 63. zasadnutia VZ OSN bolo Španielsko jedným z predkladateľov týchto rezolúcií, ktoré sa priamo alebo nepriamo týkajú RĽZ a ich munície: rezolúcia 63/66: Pomoc štátom pri potláčaní nedovoleného obchodovania s ručnými a ľahkými zbraňami a ich zbere; rezolúcia 63/44 Kontrola konvenčných zbraní na regionálnej a subregionálnej úrovni; rezolúcia 63/72 Nedovolené obchodovanie s ručnými a ľahkými